COVID-19: Malaysia catat 941 kes baharu, angka terendah sejak Disember lalu

KUALA LUMPUR 29 Mac – Selepas empat bulan, Malaysia kembali mencatat angka harian kes COVID-19 bawah seribu dengan 941 kes dilaporkan hari ini.

Kali terakhir negara merekodkan kes baharu COVID-19 di bawah empat angka ialah pada 9 Disember tahun lalu apabila mencatat 959 kes.

Menerusi ciapan di laman Twitternya, Ketua Pengarah Kesihatan Tan Sri Dr Noor Hisham Abdullah memaklumkan Selangor mencatat jumlah kes tertinggi dengan 219 kes diikuti Sarawak (191) dan Johor sebanyak 171 kes.


Dua wanita maut dalam kebakaran lima rumah di Tawau

TAWAU, 12 Jun – Dua wanita maut dalam kebakaran yang memusnahkan lima rumah di Kampung Titingan, Jalan Tawau Lama di sini awal pagi tadi.

Ketua Balai Bomba dan Penyelamat Tawau Julius John Stephen Jr berkata mayat Kamisah Mapiasah, 40, dan Sadiah Jabar, 70, ditemukan dalam sebuah rumah jenis dua tingkat.

“Sepasukan 19 pegawai dan anggota bomba bersama dua jentera bergegas ke lokasi kejadian sejurus menerima panggilan pada 12.53 tengah malam,” katanya dalam kenyataan hari ini.


Hari Badminton Sedunia disambut 5 Julai

Sambutan itu yang diadakan sebagai pengiktirafan tarikh penting penubuhan Persekutuan Badminton Antarabangsa (kini BWF) hampir 88 tahun lepas pada 5 Julai 1934, ditetapkan untuk diraikan setiap tahun.

Presiden BWF Poul-Erik Hoyer berkata Hari Badminton Sedunia memberi peluang unik kepada peminat sukan badminton untuk meraikan dan mempromosikan sukan kesayangan mereka secara serentak.

“Saya teruja untuk menyertai pelbagai aktiviti Hari Badminton Sedunia dan melihat impaknya terhadap sukan kita di peringkat global,” katanya dalam kenyataan.

Antara acara yang dicadangkan termasuk percubaan rekod dunia, pertandingan badminton, pengajaran badminton percuma, pameran, festival badminton, kursus kejurulatihan dan acara komuniti.


Dendam penolak troli sayur, sebabkan 52 kenderaan terbakar

KUALA LUMPUR, 9 Mac – Dendam mendorong seorang penolak troli sayur membakar sebuah motosikal sehingga mengakibatkan 48 buah motosikal dan empat kereta terbakar di Projek Perumahan Rakyat (PPR) Intan Baiduri di Jinjang, di sini, Jumaat lepas.

Ketua Polis Daerah Sentul ACP Beh Eng Lai berkata lelaki warga tempatan berusia 31 tahun itu bertindak menyalakan api pada bahagian kusyen sebuah motosikal sebelum api merebak ke keseluruhan kawasan parkir perumahan tersebut.

“Suspek mengaku melakukan jenayah itu dan tidak menyangka akibat pembakaran berkenaan ia telah melibatkan banyak kenderaan lain turut musnah dijilat api.

“Selain itu, polis turut memanggil dua lelaki untuk tampil sebagai saksi kejadian berkenaan,” katanya dalam sidang media di sini hari ini.

Beh berkata suspek memiliki 14 rekod jenayah lampau antaranya kes samun, gaduh dan bunuh, selain lima kes melibatkan salah guna dadah.

Pada Jumaat lepas polis menerima panggilan kecemasan berhubung insiden itu pada 4.21 pagi sebelum pihak bomba memadam kebakaran tersebut sepenuhnya pada 4.56 pagi.- BERNAMA


Menteri perlu umum kad laporan pencapaian aspirasi kepada rakyat- Ismail Sabri

KUALA LUMPUR 30 Sept – Ahli Jemaah Menteri diarah mengumumkan Kad Laporan Pencapaian Aspirasi Keluarga Malaysia 100 hari masing-masing kepada rakyat bagi penilaian prestasi mereka dan kementerian yang diterajui demi kesejahteraan Keluarga Malaysia.

Perdana Menteri Datuk Seri Ismail Sabri Yaakob berkata, kerajaan meletakkan pencapaian aspirasi itu sebagai keutamaan tertinggi bagi setiap menteri dalam memberi khidmat terbaik kepada rakyat.

Menurut perdana menteri, Mesyuarat Jemaah Menteri pada 10 September lalu menetapkan tempoh 100 hari pertama setiap menteri di bawah pentadbirannya bermula dari 1 September, iaitu pada hari pertama Mesyuarat Jemaah Menteri diadakan.

“Pada 24 dan 29 September saya telah mengadakan sesi bersama kesemua 31 Ahli Jemaah Menteri untuk memuktamadkan senarai aspirasi yang telah dicadangkan,” katanya dalam kenyataan hari ini.

Ismail Sabri berkata pelaksanaan semua inisiatif bagi setiap aspirasi adalah berlandaskan enam teras utama iaitu menstruktur semula ekonomi; menjamin keselamatan dan ketenteraman negara; meningkatkan kesejahteraan sosial.

Ismail Sabri berkata, Pejabat Ketua Setiausaha Negara; Unit Pemodenan Tadbiran dan Perancangan Pengurusan Malaysia (MAMPU) dan Unit Penyampaian Kemakmuran Bersama (SEPADU) bertindak sebagai penyelaras bersama.

Perdana menteri berkata, prestasi setiap menteri kabinet dinilai berdasarkan tiga elemen utama iaitu Penilaian Prestasi Kementerian/Jabatan; Penilaian Kepimpinan berdasarkan keberkesanan keberhasilan inisiatif serta Penilaian Persepsi Awam terhadap Ahli Jemaah Menteri dan Kementerian/Jabatan di bawah tanggungjawab mereka.

Ketika mengumumkan pelantikan senarai Kabinet dan anggota pentadbiran yang dianggotai 31 Menteri dan 38 menteri pada 27 Ogos lepas, Ismail Sabri menetapkan setiap menteri perlu membuktikan pencapaian awal dalam tempoh 100 hari pertama perkhidmatan.


KKD tidak kekang kebebasan media lapor berita – Fahmi

KUALA LUMPUR, 2 Mac – Kementerian Komunikasi dan Digital (KKD) tidak akan mengekang kebebasan pengamal media di negara ini untuk melaporkan berita.

“Peringatan kepada semua pengamal media juga orang awam, kita (KKD) tidak kekang atau halang hak media untuk membuat sebarang laporan, hak media untuk menulis.

“Tapi kekangannya pertama ialah dari segi syarat yang terkandung di dalam lesen dan kedua adalah undang-undang sedia ada di negara ini yang perlu dipatuhi,” katanya kepada pemberita selepas melancarkan drama bersiri 26 episod bertajuk Cyber999 bagi siaran RTM di Angkasapuri hari ini.

Media baru-baru ini melaporkan Suruhanjaya Komunikasi dan Multimedia Malaysia (SKMM) membuka kertas siasatan terhadap stesen televisyen Awesome TV kerana kegagalan mematuhi peraturan lesen susulan satu laporan berita yang disifatkan sebagai tidak benar.

Sementara itu, mengulas mengenai situasi banjir yang melanda beberapa negeri ketika ini, Fahmi berkata beliau telah mengarahkan SKMM supaya memastikan capaian Internet yang baik di setiap pusat pemindahan sementara (PPS).

“Kita perlu teliti dan segera kerana isu yang kita lihat ialah tempat yang mungkin sebelum ini tidak berlaku banjir tetapi kali ini dinaiki air,” katanya.

Setakat pagi ini dilaporkan seramai 27,467 mangsa banjir ditempatkan di PPS di lima negeri iaitu Johor, Pahang, Negeri Sembilan, Sabah dan Melaka.


BN bersifat ‘malar segar’, faham aspirasi golongan muda – Ahmad Zahid

JOHOR BAHRU, 16 Feb – Pengerusi Barisan Nasional (BN) Datuk Seri Dr Ahmad Zahid Hamidi mengingatkan pengundi muda bahawa parti gabungan itu bersifat ‘malar segar’, malah tidak pernah gagal atau terkhilaf memahami aspirasi golongan muda.

Dalam satu hantaran di Facebook rasminya beliau menyifatkan BN tetap relevan sejak 1973 dan perkara itu penting untuk pengetahuan pengundi muda bagi Pilihan Raya Negeri (PRN) Johor yang akan diadakan pada 12 Mac ini.

Presiden UMNO itu berkata selain itu, BN adalah parti gabungan yang padu, kukuh, konsisten dan mampan berbanding parti gabungan lain dan kesalasilahan BN sebagai sebuah gabungan parti politik demi rakyat untuk rakyat tidak pernah diabaikan, dan memancarkan kestabilan sepanjang mentadbir negara.

Beliau yang juga Ahli Parlimen Bagan Datuk berkata BN dibarisi gandingan pimpinan lama dan baharu yang padat dengan pengalaman, pengetahuan, idea serta inspirasi yang segar dan baharu, sekali gus mengangkat kepentingan rakyat setiap kaum, agama, jantina dan peringkat umur.

Suruhanjaya Pilihan Raya (SPR) menetapkan 12 Mac ini sebagai hari pengundian dengan penamaan calon pada 26 Feb, manakala pengundian awal pada 8 Mac.- BERNAMA


Suami isteri maut kereta terbabas dalam perjalanan ke pusat mengundi

KOTA TINGGI, 19 November – Sepasang suami isteri yang sedang dalam perjalanan ke pusat mengundi maut manakala anak perempuan mereka yang berusia tiga tahun patah kaki kanan dalam kemalangan di Kilometer 46 Jalan Johor Bahru-Mersing di sini hari ini.

Ketua Polis Daerah Kota Tinggi Supt Hussin Zamora berkata kemalangan melibatkan Perodua Alza dan pacuan empat roda Toyota Hilux itu berlaku pada 12.08 tengah hari.

“Hasil siasatan mendapati pemandu Alza dalam perjalanan hendak ke Skudai (untuk mengundi bagi Pilihan Raya Umum ke-15 di Skudai) setelah selesai mengundi di Lok Heng.

“Alza yang dipandu lelaki berusia 37 tahun itu sedang menghala ke Johor Bahru telah terbabas ketika melalui selekoh dan berpusing di laluannya sebelum terbabas ke laluan bertentangan (menghala ke Mersing), lalu bertembung dengan Hilux,” katanya dalam kenyataan.

Beliau berkata akibat kemalangan itu, lelaki berkenaan dan isterinya yang berusia 31 tahun meninggal dunia di tempat kejadian, manakala anak mereka dibawa ke Hospital Kota Tinggi untuk rawatan lanjut.

Beliau berkata ketika kejadian, keadaan jalan raya basah akibat hujan dan kemalangan dipercayai berpunca daripada kecuaian pemandu Alza yang gagal mengawal kenderaannya dengan baik.


Terap unsur Islam dalam pentadbiran negeri- KM

BUKIT PALAH 23 Ogos – Penjawat awam di negeri ini diminta supaya menerapkan nilai-nilai murni Islam dalam sistem pentadbiran kata Ketua Menteri Datuk Seri Utama Sulaiman Md Ali.

Sulaiman berkata, penghayatan nilai-nilai Islam itu adalah proses dinamik berterusan yang merupakan komponen penting dalam pekerjaan, pembangunan sahsiah diri, organisasi dan negara.

“Agama Islam menekankan akhlak Islamiah yang cukup cantik dalam kehidupan seharian, Islam sebagai sebuah agama rahmah harus dipamerkan kelunakannya kepada semua.

“Penghayatan dan amalan nilai-nilai Islam yang murni dalam pekerjaan perlu sentiasa ditingkatkan agar penjawat awam di Negeri Melaka dapat membina masyarakat yang berintegriti dan bertanggungjwab.

“Sebagai penjawat awam khususnya yang beragama Islam, perlu berusaha bersama membentuk satu ekosistem kehidupan yang penuh integriti, berprinsip dan bebas daripada rasuah,” katanya.

Beliau berkata demikian ketika berucap merasmikan Seminar Penghayatan Nilai-Nilai Islam Penjawat Awam Peringkat Negeri Melaka Tahun 2022 di Auditorium Masjid Al-Azim di sini, hari ini.

Hadir sama Timbalan Menteri Di Jabatan Perdana Menteri (Hal Ehwal Agama), Datuk Ahmad Marzuk Shaary dan Pengarah Jabatan Agama Islam Melaka (JAIM), Datuk Che Sukri Che Mat.


Kerajaan siasat, ambil tindakan ketirisan minyak masak ke negara jiran – Mustapa

KOTA BHARU, 3 Julai – Kerajaan memandang serius masalah ketirisan pembekalan minyak masak bersubsidi yang antaranya dikatakan berpunca daripada kegiatan penyeludupan ke negara jiran, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau yang juga anggota Pasukan Khas Jihad Tangani Inflasi berkata pihaknya memandang serius isu berkenaan, apabila bekalan minyak masak paket bersubsidi dalam negara kini didapati berkurangan.

Beliau berkata pihaknya telah mengadakan perbincangan dengan pelbagai pihak bagi mendapatkan maklumat lebih jelas mengenai isu itu, termasuk dengan Kementerian Perdagangan Dalam Negeri dan Hal Ehwal Pengguna (KPDNHEP).

“Kita ingin tahu sejauh mana seriusnya perkara ini, kerana kerajaan beri subsidi (untuk penduduk tempatan), namun ia dinikmati oleh orang asing …perkara ini tidak sepatutnya berlaku,” katanya ketika ditemui selepas meninjau harga barangan keperluan harian dan runcit di Pusat Transformasi Luar Bandar (RTC) Tunjong, di sini hari ini.

Merujuk kepada Pasukan Khas Jihad Tangani Inflasi, Mustapa berkata pasukan itu akan mengadakan mesyuarat kali ketiga esok, dengan memberi fokus kepada dua perkara utama iaitu kaedah bagi menangani isu kekurangan bekalan minyak masak bersubsidi dan isu kenaikan harga barangan keperluan.


Polis terima laporan kes tular lelaki dera wanita di Kajang

KUALA LUMPUR, 18 November – Polis telah membuka satu kertas siasatan berhubung perbuatan seorang lelaki dipercayai suami tular di media sosial apabila mendera seorang wanita di sebuah rumah di sekitar Kajang, baru-baru ini.

Tanpa mendedahkan butiran lanjut, Ketua Polis Daerah Kajang, ACP Mohd Zaid Hassan, berkata pihaknya telah menerima laporan berhubung video yang tular itu.

Semalam, dalam video berdurasi satu minit tujuh saat yang tular di aplikasi Tiktok itu menunjukkan lelaki berambut panjang menarik tudung wanita berkenaan sebelum mangsa diheret dan ditendang di bahagian muka serta badan berkali-kali.

Laporan media sosial menyatakan dalam video tersebut, seorang kanak-kanak perempuan juga kelihatan menangis sambil menangkat tangan sebagai tanda memohon maaf kepada individu berkenaan.


Mayat lelaki diikat rantasi besi ditemukan di kawasan parkir

Ketua Polis Daerah Timur Laut ACP Soffian Santong berkata mayat lelaki berumur 33 tahun itu ditemukan oleh penduduk di situ kira-kira 5.40 petang dalam keadaan berlumuran darah di parkir tersebut, sebelum mereka menghubungi polis memaklumkan kejadian itu.

“Berdasarkan siasatan awal, mangsa bersama seorang lagi lelaki yang merupakan warga tempatan berusia 52 tahun menyewa sebuah unit apartmen di situ yang dijadikan inap desa sejak 13 April lepas, mereka datang dari Melaka.

“Menurut seorang penghantar makanan yang juga saksi, dia menghantar makanan ke inap desa itu setiap hari iaitu pada 1 tengah hari dan 5 petang, dengan kali terakhir pada 5 petang semalam kepada seorang daripada lelaki tersebut,” katanya ketika dihubungi di sini hari ini.

Katanya mayat lelaki itu dihantar ke Hospital Pulau Pinang untuk dibedah siasat yang akan dijalankan Isnin ini dan polis masih menjalankan siasatan lanjut berhubung kejadian tersebut.

Soffian berkata motif kejadian itu masih dalam siasatan dan pihak polis juga sedang giat mengesan lelaki yang tinggal dengan mangsa bagi membantu siasatan berhubung penemuan mayat tersebut.

Katanya pemeriksaan dalam inap desa itu tidak menemui sebarang kesan pergaduhan atau pergelutan dan polis juga masih menyiasat tujuan mereka berada di Pulau Pinang.

“Polis menemukan pasport milik mangsa dan dia dipercayai datang dari Dumai, Indonesia pada 23 Mac lepas sebelum datang ke Pulau Pinang. Kami sedang kesan lelaki yang tinggal bersamanya untuk siasatan lanjut kerana kami percaya dia tahu berhubung kejadian ini,” katanya.

Menurutnya setakat ini polis klasifikasikan kes itu sebagai kematian mengejut sehingga menerima laporan bedah siasat bagi mengetahui punca sebenar mangsa mati.

Terdahulu tular di media sosial mayat seorang lelaki berlumuran darah dengan keadaan kaki diikat dengan rantai besi pada kerusi dan mangsa dikatakan terjatuh dari tingkat lapan dengan kesan kecederaan di bahagian kepala serta badan. – BERNAMA


Acryl Sani fokus tingkatkan perkhidmatan, integriti PDRM dan jaga kesejahteraan rakyat

KUALA LUMPUR 7 Mei. – Ketua Polis Negara Datuk Seri Acryl Sani Abdullah Sani menggariskan tiga fokus utama untuk memimpin Polis Diraja Malaysia (PDRM) ke arah sebuah pasukan polis yang menjaga keamanan, berintegriti dan berkhidmat untuk masyarakat.

Beliau berkata tiga fokus berkenaan adalah untuk memperkasakan integriti dalam kalangan warga PDRM, memperkasakan sistem penyampaian perkhidmatan PDRM dan meneruskan usaha kerajaan mengekalkan kesejahteraan masyarakat.

“Untuk memastikan perkara itu dicapai (memperkasakan integriti), PDRM perlu membuat majlis ilmu seperti memberi penerangan dan meminta semua Ibu Pejabat Polis Kontinjen Negeri, Ibu Pejabat Polis Daerah dan balai-balai polis untuk mengadakan Latihan Dalam Perkhidmatan (LDP),” katanya kepada Bernama dalam wawancara khas di Bukit Aman, di sini, baru-baru ini, sempena pelantikan beliau sebagai KPN ke-13 berkuat kuasa Selasa (4 Mei) lalu.

“Sebagai contoh, kita selalu melihat seseorang anggota polis itu teragak-agak dengan apa tindakan yang perlu dibuat apabila berhadapan dengan sesuatu situasi.

“Zaman sekarang adalah zaman telefon pintar dengan masyarakat merakamkan (tindakan PDRM berhadapan sesuatu situasu) dalam bentuk video dan ini sekali gus menghakis keyakinan masyarakat terhadap kemahiran dan kecekapan PDRM yang sedang menjalankan tugas,” katanya.

Beliau berkata perkara ini perlu diatasi dengan membuat perubahan dalam budaya kerja untuk menjadikan PDRM lebih berintegriti dan mempunyai jati diri.

Mengenai fokus kedua iaitu memperkasakan sistem penyampaian perkhidmatan PDRM, Acryl Sani berkata, pelaksanaan perkhidmatan (service delivery) ini bukan sahaja di kaunter pertanyaan balai polis atau di sekatan jalan raya (SJR) malah, ia diaplikasikan di mana-mana sahaja, tatkala berlakunya interaksi anggota PDRM dengan masyarakat.

“Cogan kata berkenaan bukan sahaja untuk masyarakat bahkan sesama anggota polis sendiri turut bersedia berkhidmat. Sebagai contoh, anggota polis yang bertugas dalam unit sokongan seperti mekanik dan juruteknik yang memerlukan bantuan antara satu sama lain dalam perkhidmatan,” katanya.

“Saya sering dengar orang ramai dikasari di pejabat pertanyaan dalam bahasa kasar dengan sindiran yang tidak sepatutnya dikeluarkan. Ia satu perkara yang perlu dihentikan di setiap genap aspek di mana perkhidmatan diberikan sama ada di kaunter pertanyaan atau di lokasi SJR,” katanya.

“Saya akan mengarahkan semua Ketua Polis Daerah di seluruh negara untuk membuat semakan mengenai bekas-bekas anggota dan pegawai agar maklumat terkini mereka dikemaskini ke Bahagian Hal Ehwal Pesara Polis, Bukit Aman.

“Kadang-kala terdapat isu apabila kita ingin menghubungi bekas anggota atau pegawai, mereka didapati telah bertukar alamat, berpindah ke kampung atau sebagainya. Keadaan ini menyukarkan kami untuk berurusan dengan mereka khususnya melibatkan aspek kebajikan,” katanya.

Dalam pada itu, mengenai fokus ketiga iaitu meneruskan usaha kerajaan dalam mengekalkan kesejahteraan masyarakat, beliau berkata PDRM akan sentiasa membantu kerajaan dalam usaha mengekang penularan wabak COVID-19 serta memastikan prosedur operasi standard (SOP) dipatuhi rakyat.

“Jika sebelum ini, dilihat fokus utama PDRM adalah ancaman jenayah yang memberi cabaran kepada PDRM namun, sejak tahun lepas cabaran itu telah berubah apabila negara dilanda wabak COVID-19,” katanya.

Acryl Sani berkata PDRM akan terus membantu kerajaan memutuskan rantaian wabak berkenaan kerana kes COVID-19 yang dilihat membimbangkan dan meningkat sejak kebelakangan ini.

“Saya perhatikan masyarakat seolah-olah sudah mula lesu dengan pematuhan SOP tetapi kita tidak boleh leka dan mereka harus faham bahawa COVID-19 ini berada di mana-mana sahaja.

“Saya faham apa yang dialami oleh mereka (lesu dengan pematuhan SOP) bahkan ramai petugas kesihatan dan warga PDRM mengalami kelesuan tetapi mereka terus tekun. Jangan jadikan kebosanan untuk mematuhi SOP ini sebagai perkara yang diambil ringan jika tidak patuh SOP, dibimbangi penularan wabak itu tidak terkawal,” katanya.


Tuah pertama kali sertai pertandingan memancing

JASIN 1 Oktober – Jika sudah rezeki tidak ke mana, itu pepatah yang tepat untuk peserta pertandingan memancing Zulkiflee Asmat, 56

Menurut nelayan yang tinggal di Tangkak, Johor itu, ini adalah pertandingan memancing pertama disertainya dan tidak sangka tuah menyebelahinya selepas ikan dipancingnya itu menjadi ikan terberat didaratkan dalam kalangan peserta bertanding.

“Saya minat memancing tetapi ini adalah pertandingan pertama disertai, memang sesuatu yang menyeronokkan,” katanya ketika ditemui pada Program Jabatan Perikanan Negeri Melaka Bersama Nelayan dan Penduduk Kampung Chohong, hari ini.

Terdahulu, majlis perasmian disempurnakan Timbalan Menteri Pertanian dan Industri Makanan, Datuk Seri Ahmad Hamzah dan hadir sama Ketua Pengarah Perikanan Datuk Mohd Sufian Sulaiman serta Pengarah Perikanan Melaka Mohd Fauzi Salehon.

Selaku juara, Zulkiflee memenangi kit makanan asas dan wang tunai RM500 yang mana menurutnya sebahagian hadiah kemenangan yang diperoleh akan diinfaqkan ke masjid berdekatan kediamannya.

Sementara itu, pada pertandingan memancing disertai 133 peserta itu, kira-kira 30 daripada adalah kaum wanita dan ternyata tidak kurang hebat apabila berjaya menempatkan diri dalam kalangan 10 pemancing terbaik.

Kamariah Rabu, 63, berkata, meskipun terpaksa bersaing dengan ramai peserta lelaki namun tidak menjadi penghalang buatnya untuk mendaratkan ikan ketutu seberat 75 gram sekali gus mendapat tempat keempat.

“Memancing di sungai seperti ini agak mencabar kerana air agak laju. Disebabkan bukan kali pertama, jadi dengan pengalaman sebelum ini saya cuba,” katanya.


Keselamatan siber kekal sebagai isu diberi perhatian utama oleh Malaysia

KUALA LUMPUR, 28 Mac – Keselamatan siber kekal sebagai antara isu yang menjadi perhatian utama Malaysia susulan peningkatan mendadak kes yang dilaporkan di negara ini.

Menteri Dalam Negeri Datuk Seri Hamzah Zainudin berkata jumlah kes yang direkodkan berkaitan buli siber, pemalsuan, pencerobohan, memancing data dan penipuan e-mel meningkat hampir sekali ganda.

Beliau berkata pada 2019, kira-kira 13,000 kes jenayah siber dilaporkan dengan jumlah kerugian sebanyak RM539 juta dan bilangan itu telah meningkat kepada 17,000 kes dalam tahun 2020.

Tahun lepas, bilangan kes meningkat kepada lebih 20,000 dengan jumlah kerugian RM560 juta manakala setakat Februari 2022, bilangan kes yang dilaporkan ialah 3,273 dan kerugian yang terlibat berjumlah RM114 juta.

“Banyak ancaman semasa dan baru muncul membabitkan teknologi baharu yang tidak pernah didengar dalam tempoh sedekad lepas. Pada masa sama, landskap keselamatan negara ketika ini berubah lebih pantas berbanding sebelum ini.

“Oleh itu, mengikuti perubahan ini adalah antara cabaran terbesar pertahanan dan keselamatan negara di rantau kita,” katanya ketika berucap pada perasmian Pameran Perkhidmatan Pertahanan Asia (DSA) 2022 dan Pameran Keselamatan Kebangsaan (NATSEC) Asia 2022 di Pusat Konvensyen Kuala Lumpur di sini malam ini (tadi).

Selain mempamerkan teknologi dan perkhidmatan terkini, Hamzah berkata DSA adalah platform penting untuk menggalakkan pembinaan kapasiti dan mewujudkan perkongsian asing yang saling menguntungkan, selaras dengan objektif untuk mengukuhkan pertahanan dan keselamatan serantau.

Pameran DSA 2022 dan NATSEC Asia 2022 bermula dari 28 hingga 30 Mac akan diadakan di Pusat Perdagangan dan Pameran Antarabangsa Malaysia (MITEC) di sini.

Pameran itu hanya terbuka kepada delegasi peringkat tinggi, kakitangan kerajaan, profesional dan eksekutif dalam industri pertahanan dan keselamatan, selain polis dan agensi penguatkuasaan. Acara tahun ini akan dihadiri lebih 1,000 peserta pempamer dari 60 negara.

Sementara itu, Menteri Kanan Pertahanan Datuk Seri Hishammuddin Tun Hussein dalam ucapannya berkata rantau ASEAN ketika ini berdepan pelbagai ancaman serius yang belum pernah terjadi dalam sejarah.

Hishammuddin berkata acara seperti DSA dan NATSEC memainkan peranan penting sebagai platform untuk menangani ancaman serius, kerana ia melibatkan penyertaan anggota tentera berpangkat tinggi, perniagaan dan organisasi dari rantau ini dan seluruh dunia – semuanya di bawah satu bumbung.

“Memandangkan negara-negara di seluruh dunia terus menumpukan usaha untuk pulih daripada kesan buruk akibat COVID-19, kita dalam perniagaan keselamatan mesti sentiasa berwaspada dalam menghadapi ancaman terhadap negara dan rantau kita.

“Ancaman tradisional dan bukan tradisional, dalam pelbagai corak dan bentuk, perlu ditangani dengan berkesan sebelum ia menjadi semakin parah sehingga menimbulkan bahaya serta membawa bencana kepada negara di seluruh dunia,” katanya.- BERNAMA


PM ucap selamat tahun baharu kepada masyarakat Tamil, Sikh

KUALA LUMPUR, 14 April- Perdana Menteri Datuk Seri Ismail Sabri Yaakob mengucapkan selamat menyambut Tahun Baharu Tamil (Chithirai Puthandu) kepada masyarakat Tamil dan Vaisakhi kepada masyarakat Sikh yang menyambut perayaan itu hari ini.

Ismail Sabri berkata beliau percaya tahun baharu yang disambut itu atas dasar Keluarga Malaysia yang mengeratkan lagi hubungan antara etnik di negara ini.

“Persefahaman yang lebih erat dan keharmonian beragama harus dikekalkan dalam kalangan Keluarga Malaysia. Apa yang paling penting adalah tentang menghormati antara satu sama lain yang menjadi tunjang kepada konsep Keluarga Malaysia,” katanya menerusi catatan di akaun Facebook hari ini.

Ismail Sabri turut mendoakan semoga masyarakat Tamil dan Sikh khasnya dan seluruh Keluarga Malaysia amnya terus berada dalam keadaan sihat sejahtera sepanjang masa.


Sistem perkhidmatan KWSP pulih sepenuhnya, data ahli tidak terjejas

KUALA LUMPUR, 16 Dis – Kumpulan Wang Simpanan Pekerja (KWSP) telah memulihkan sistemnya kepada perkhidmatan penuh selepas mengalami gangguan sementara pada semua salurannya termasuk aplikasi i-Akaun KWSP.

Dana persaraan itu dalam satu kenyataan hari ini berkata pembayaran bulan caruman semasa majikan (gaji bulan November) dilanjutkan sehingga 30 Dis, 2022.


Kerajaan negeri laksana penguatkuasaan penerokaan haram hutan simpan sebelum 1 Jun – PM

KUALA LUMPUR, 3 Dis – Mesyuarat Majlis Tanah Negara (MTN) ke-79 bersetuju dengan tindakan penguatkuasaan dan penyelesaian terhadap penerokaan haram Hutan Simpanan Kekal (HSK) di Semenanjung Malaysia, kata Perdana Menteri Datuk Seri Ismail Sabri Yaakob.

Beliau berkata mesyuarat MTN semalam yang dipengerusikannya secara persidangan video itu juga bersetuju supaya semua kerajaan negeri melaksanakan tindakan penguatkuasaan dan penyelesaian terhadap penerokaan haram itu selewat-lewatnya pada 1 Jun 2022.

Selain itu, perdana menteri berkata mesyuarat itu juga bersetuju secara prinsip dengan pelaksanaan Moratorium Kelulusan Baharu Penubuhan Ladang Hutan dalam HSK di Semenanjung Malaysia selama 15 tahun dan memaklumkan terdapat 127,050.25 hektar Zon Pembangunan Ladang Hutan dalam HSK yang belum diluluskan kepada mana-mana syarikat.

“Sebelum moratorium dikenakan ke atas kawasan tersebut, Kerajaan Negeri yang ingin meneruskan pembangunan ladang hutan perlu melaksanakan perundingan secara terperinci dengan Kementerian Tenaga dan Sumber Asli.

“Ini bagi memastikan syarikat-syarikat yang akan dilantik mematuhi apa-apa syarat yang ditetapkan dalam perjanjian konsesi serta lain-lain perundangan yang berkuat kuasa,” katanya dalam kenyataan di sini, hari ini.

Menurut Ismail Sabri, mesyuarat semalam juga bersetuju supaya Rang Undang-undang (RUU) Perhutanan Negara (Pindaan) 2020 bagi Seksyen 11 dan 12 yang diluluskan Jabatan Peguam Negara pada 3 Dis 2020 dan Jemaah Menteri pada 6 Jan lepas dibentangkan di Parlimen pada sesi pertama tahun depan.

Beliau menjelaskan dalam konteks itu, RUU tersebut hanya terpakai di negeri-negeri setelah Dewan Undangan Negeri (DUN) meminda Enakmen Perhutanan (Pemakaian) masing-masing.

Pada masa sama, perdana menteri berkata MTN itu juga mengesahkan keputusan-keputusan Mesyuarat Majlis Mineral Pertama yang dipengerusikan Menteri Kanan Perdagangan Antarabangsa dan Industri Datuk Seri Mohamed Azmin Ali pada 16 Feb lepas.

“Keputusan-keputusan dalam mesyuarat itu perlu dibawa untuk persetujuan dan pengesahan MTN bagi membolehkan ia dipersetujui dan disahkan khususnya yang melibatkan aspek perundangan seperti Perlembagaan Persekutuan, Kanun Tanah Negara serta enakmen berkaitan di peringkat negeri,” katanya.

Mengenai mesyuarat semalam, Ismail Sabri berkata MTN dianggotai 10 wakil Kerajaan Persekutuan terdiri daripada Menteri-Menteri Kanan serta menteri-menteri Kerajaan Persekutuan yang berkaitan bersama Menteri-Menteri Besar, Ketua-Ketua Menteri atau wakil.

Beliau berkata ia diadakan selaras dengan Perkara 91(5) Perlembagaan Persekutuan iaitu membentuk dari semasa ke semasa, melalui rundingan dengan Kerajaan Persekutuan, Kerajaan-kerajaan Negeri dan Majlis Kewangan Negara, suatu dasar negara untuk memajukan dan mengawal penggunaan tanah di seluruh Persekutuan bagi maksud perlombongan, pertanian, perhutanan atau apa-apa maksud lain dan untuk mentadbirkan apa-apa undang-undang mengenainya.- BERNAMA


Polis kesan wanita masuk kawasan PKPD

Ketua Polis Daerah Brickfields ACP Anuar Omar berkata pihaknya menerima laporan berhubung kejadian itu selepas sebuah video insiden itu yang dirakam orang awam tular di media sosial.

Beliau berkata saksi awam yang memuat naik video itu di media sosial mengaku merakam video insiden berkenaan berdurasi 30 saat petang semalam.

Kes disiasat mengikut Seksyen 269 Kanun Keseksaan iaitu perbuatan cuai yang mungkin merebakkan jangkitan apa- apa penyakit yang berbahaya kepada nyawa dan jika sabit kesalahan, boleh dikenakan hukuman penjara enam bulan atau denda atau kedua-duanya sekali.


Pelancongan sejarah ‘disegarkan’ sempena TMM2024

BANDA HILIR 12 Mei – Tarikan pelancongan berbentuk sejarah akan diberi nafas baharu menjelang Tahun Melawat Melaka 2024 (TMM2024), kata Timbalan Exco Pelancongan, Warisan, Seni dan Budaya negeri Datuk Zaidi Attan.

Beliau berkata, itu merupakan antara hasrat Ketua Menteri Datuk Seri Ab Rauf Yusoh dalam memangkin pelancongan dan menarik lebih ramai pelancong asing ke negeri ini.

Katanya, antara tumpuan yang akan diberikan ialah untuk membawa masuk artifak dan manuskrip lama, selain menambah baik kualiti muzium di negeri ini.

“Ini termasuk membawa pulang artifak yang berada di luar negara seperti di Belanda dalam usaha menambah baik produk dan kualiti pameran yang ada bagi membolehkan orang ramai tahu tentang sejarah Melaka,” katanya.

Beliau berkata demikian pada sidang media selepas mewakili Ketua Menteri merasmikan Majlis Penutup Bengkel Kelestarian Pameran Kolonial Belanda di Muzium Sejarah dan Etnografi Melaka di Jalan Kota, di sini, semalam.

Hadir sama, Duta Besar Belanda ke Malaysia, Jacques Werner; Pengerusi Perbadanan Muzium Melaka (Perzim) Datuk Akramuddin Ab Aziz dan Pengurus Besar Perzim Fadhilah Md Salleh.

Katanya, menerusi bengkel itu juga, delegasi Kerajaan Negeri Melaka turut diundang ke Belanda bagi mendalami aspek sejarah dan pengetahuan yang boleh diterokai sebagai penambahbaikan masa hadapan.


Keputusan SPM 2022 diumum esok

Namun bagi calon persendirian, keputusan peperiksaan akan dihantar melalui pos atau calon boleh menghubungi Jabatan Pendidikan Negeri di tempat mereka mendaftar menduduki peperiksaan.

“Selain itu, calon sekolah dan calon persendirian boleh membuat semakan keputusan peperiksaan melalui kaedah seperti dalam talian dan sistem pesanan ringkas,” kata KPM.

Menurut KPM, bagi semakan secara dalam talian, calon boleh menyemak menerusi pautan myresultspm.moe.gov.my bermula jam 10 pagi esok (8 Jun 2023) sehingga jam 6 petang pada 14 Jun 2023.

“Sistem pesanan ringkas ini akan diaktifkan mulai pukul 10 pagi pada 8 Jun 2023 sehingga pukul 6 petang pada 14 Jun 2023,” jelasnya.

Untuk rekod, seramai 403,637 calon telah mendaftar untuk menduduki peperiksaan SPM Tahun 2022 di 3,355 buah pusat peperiksaan seluruh negara tahun ini.


Turki sedia teroka kerjasama baharu dengan Malaysia dalam industri pertahanan

KUALA LUMPUR, 28 Mac – Turki bersedia meneroka bidang kerjasama baharu dengan Malaysia dalam industri pertahanan melalui penyertaannya dalam Pameran Perkhidmatan Pertahanan Asia (DSA) dan Pameran Keselamatan Kebangsaan (NATSEC) Asia 2022.

Presiden bagi Industri Pertahanan Turki (SSB) Prof Ismail Demir berkata ia termasuk platform udara generasi baharu, sistem kenderaan udara tanpa pemandu (UAV), platform tentera laut dan keselamatan siber.

Demir menegaskan kedua-dua negara telah menjalin kerjasama dalam sistem darat, melalui usaha sama antara syarikat Turki FNSS dan DefTech Malaysia, yang menghasilkan Kenderaan Tempur Berperisai 8X8.

“Syarikat pertahanan Turki telah menjadi pemain global menerusi sistem dan produk tempur mereka. Mereka terbuka bekerjasama dengan negara-negara lain untuk menjalin hubungan jangka masa panjang, berdasarkan strategi menang-menang, termasuk pertukaran teknologi, pengeluaran dan pemasaran bersama.

“Kami menawarkan model kerjasama terbuka, mesra dan muhibah yang kebanyakan negara tidak tawarkan. Kami bersedia berkongsi pengalaman dengan rakan sejawatan di Malaysia,” katanya kepada Bernama dalam satu temu bual.

Turki sekali lagi menjadikan kehadirannya dirasai dengan mendominasi ruang terbesar di pameran DSA dan NATSEC Asia 2022, yang berlangsung dari Isnin hingga 30 Mac di Pusat Pameran dan Perdagangan Antarabangsa Malaysia (MITEC), di sini.

Tinjauan Bernama mendapati pavilion Turki memenuhi hampir separuh daripada ruang pameran yang disediakan, selain pavilion Malaysia dan 18 yang lain termasuk dari Amerika Syarikat, India, Jerman, Poland, Switzerland, Perancis, Sepanyol, Thailand dan Austria.

Mereka akan mempamerkan teknologi seperti sistem elektronik, simulator, sistem senjata dan peluru, sistem marin, platform penerbangan, sistem tanpa pemandu, sistem peluru berpandu dan platform kenderaan berperisai.

“Pameran DSA ialah antara acara industri pertahanan yang paling menarik di dunia. Ia adalah pertunjukan Pertahanan dan Keselamatan Kebangsaan yang terbesar dan paling cekap dianjurkan di Asia.

“Turkish National Pavilion sentiasa terlibat di pameran DSA, dan ia menjadi petunjuk konkrit betapa kami memberi komitmen terhadap pameran dan negara tuan rumah Malaysia,” tambahnya.


Lelaki tertua Kampung Bahagia di Kelantan dakwa berusia 120 tahun

KUALA KRAI 19 Feb. – Pada kad pengenalannya, usia Mamat Mat Ali dari Kampung Bahagia di sini ialah 96 tahun, namun lelaki itu mendakwa dia sebenarnya berumur 120 tahun dan mampu mengingati pengalamannya ketika era penjajahan Jepun di negara ini.

Mesra dengan panggilan Pak Adek, warga emas itu menyifatkan amalannya yang membaca al-Quran setiap hari sebagai penyumbang kepada kesihatannya yang masih baik serta daya ingatan yang kuat, selain menjaga pemakanan dan minuman.

“Saya baca al-Quran setiap hari dan hingga sekarang saya masih mengajar anak-anak di kampung ini mengaji. Saya sudah kurang pendengaran tapi saya tahu kalau ada kesalahan bacaan atau langkau bacaan kerana saya perhatikan mimik dan gerak bibir mereka,” katanya kepada pemberita selepas menerima kunjungan pengasas badan bukan kerajaan Third Force, Raja Shamri Raja Husin, di sini hari ini.

Berkongsi rahsianya, Pak Adek berkata dia turut mengelak pengambilan ais serta mengamalkan pemakanan ulam-ulaman selain banyak berpuasa sunat dan tidur awal serta bangun sebelum masuk waktu subuh.

Warga emas itu mempunyai tujuh anak menerusi perkahwinan dengan tiga isteri (dua sudah meninggal dunia), 20 cucu, lebih 50 cicit serta empat piut (cucu kepada cucu).

Anak perempuannya Syukriah, 35, berkata bapanya yang sebelum ini bekerja sebagai penjual ikan masih mampu menguruskan diri sendiri walaupun bergerak secara mengengsot sejak dua tahun lalu.

“Dalam kad pengenalan, usia ayah dicatat 96 tahun sebab zaman dahulu kita hanya daftar sahaja, tetapi dia kata dia ingat pengalaman masa penjajahan Jepun dulu.


Tabik! : 93 pelajar Orang Asli cemerlang dalam SPM 2020

KUALA LUMPUR 12 Jun – Seramai 93 pelajar Orang Asli memperoleh keputusan cemerlang dalam Peperiksaan Sijil Pelajaran Malaysia (SPM) 2020 yang diumumkan baru-baru ini dengan dua daripadanya, berjaya meraih keputusan 9A.

Timbalan Menteri Pembangunan Luar Bandar Datuk Seri Abdul Rahman Mohamad berkata, pelajar yang memperoleh keputusan 9A itu iaitu Juniza Ellyana Teo Sea Huang dari Sekolah Menengah Kebangsaan (SMK) Rompin dan Rozainizam Azizian dari Maktab Rendah Sains MARA (MRSM) Muadzam Shah.

Selain itu, katanya lapan pelajar mencatat keputusan cemerlang 8A, 10 pelajar memperoleh (7A), lapan pelajar (6A), 31 pelajar memperoleh (5A), manakala 34 pelajar meraih keputusan 4A.

“Penularan pandemik ini telah menjejaskan persiapan pelajar untuk menghadapi peperiksaan SPM tahun 2020, namun, kita tetap berbangga dengan pencapaian cemerlang yang telah ditunjukkan oleh pelajar Orang Asli tersebut,” katanya dalam kenyataan hari ini.

Menurut Abdul Rahman, kejayaan pelajar tersebut adalah hasil kerja keras semua pihak termasuk ibu bapa, guru serta Jabatan Kemajuan Orang Asli (JAKOA) yang berganding bahu dalam menyediakan pelbagai bantuan serta program kecemerlangan pendidikan yang dapat mendorong pelajar Orang Asli bersaing dengan masyarakat lain.

Jelasnya, Kementerian Pembangunan Luar Bandar (KPLB) telah menyediakan peruntukan bagi bantuan pendidikan pelajar Orang Asli melalui bantuan wang saku, pengangkutan, peralatan, pakaian serta bantuan lain dengan harapan mereka lebih bersemangat untuk mengubah nasib melalui pendidikan.

“KPLB mengucapkan ribuan terima kasih kepada Kementerian Pendidikan yang telah menjalin kerjasama erat dalam menentukan hala tuju pendidikan masyarakat Orang Asli di seluruh negara,” katanya.


Pemandu lori dituduh bunuh anak tiri

TAMPIN 19 Feb. – Seorang lelaki dihadapkan ke Mahkamah Majistret, di sini, hari ini atas pertuduhan menyebabkan kematian anak tiri perempuannya berusia empat tahun, awal bulan ini.

Abu Hassan Darus, 30, yang bekerja sebagai pemandu lori simen hanya mengangguk faham selepas pertuduhan dibacakan di hadapan Majistret Tan Chai Wei.

Abu Hassan dituduh membunuh mangsa dengan niat di sebuah rumah di Kampung Halacara Baru Londah, Gemas di sini, antara jam 3 hingga 5 petang, 1 Februari lalu dan didakwa mengikut Seksyen 302 Kanun Keseksaan yang memperuntukkan hukuman gantung sampai mati, jika sabit kesalahan.

Media pada 12 Februari lalu melaporkan seorang kanak-kanak perempuan berusia empat tahun maut kerana disyaki didera bapa tirinya dan hasil bedah siasat yang dijalankan di Hospital Tuanku Ja’afar mendapati mangsa mengalami kecederaan serius di kepala, kesan lebam di kedua belah pergelangan tangan dan kaki serta kesan gigitan di badan selain tiga tulang rusuk kirinya patah.


KPM tidak cadang tutup sekolah awal susulan kes COVID-19 – Radzi Jidin

PENDANG, 5 Dis – Kementerian Pendidikan tidak bercadang untuk menutup sesi persekolahan bagi negeri yang berada di bawah Fasa Empat Pelan Pemulihan Negara (PPN) lebih awal daripada tarikh cuti penggal meskipun terdapat jangkitan kes positif COVID-19 dalam kalangan murid.

Cuti penggal persekolahan bagi negeri kumpulan A iaitu Johor, Kedah, Kelantan dan Terengganu bermula Jumaat (10 Dis) minggu hadapan manakala negeri kumpulan B iaitu Melaka, Negeri Sembilan, Pahang, Perak, Perlis Pulau Pinang, Sabah, Sarawak, Selangor, Kuala Lumpur, Putrajaya dan Wilayah Persekutuan Labuan pada Sabtu (11 Dis).

“Jumlah kes aktif itu jauh lebih rendah berbanding dengan angka keseluruhan murid dan pelajar yang hadir ke sekolah (iaitu) sekitar 4.5 juta orang. Jadi kita perlu lihat bahawa dalam konteks kita bergerak ke fasa endemik, ini akan berlaku tetapi kita dengan SOP (prosedur operasi standard) yang ada, kita cuba kawal supaya tidak akan ada berlaku penularan besar,” katanya di sini, hari ini.

Beliau berkata demikian pada sidang media selepas merasmikan Akademi Sains Pendang yang turut dihadiri Timbalan Menteri Sumber Manusia Datuk Awang Hashim yang juga Ahli Parlimen Pendang.

Radzi berkata keputusan sama ada menutup sesebuah sekolah atau sebaliknya apabila terdapat kes positif COVID-19 adalah bergantung kepada penilaian risiko yang dilaksanakan Kementerian Kesihatan (KKM), selain menegaskan sesi persekolahan secara bersemuka amat penting bagi mengelakkan pelajar tercicir dalam pelajaran.

“Dalam konteks sekarang ini, bila sekolah ditutup untuk tempoh panjang, walau sesi PdPR (Pengajaran dan Pembelajaran di Rumah) dilaksanakan, namun perasaan murid itu renggang dengan sistem persekolahan… sebab itu walau ramai kata sekolah jangan dibuka dulu tetapi kita dah bincang bahawa amat penting untuk sekolah dibuka,” katanya.

Dalam perkembangan lain, Radzi berkata seramai 11,469 guru atau 55 peratus daripada keseluruhan 20,772 guru yang memohon pertukaran berjaya memperoleh kelulusan bagi tahun ini.

“Esok (Isnin) kita akan umumkan keputusan pertukaran guru dan seperti mana kita tahu isu berkaitan pertukaran ni dah bertahun dibincangkan dan untuk pengetahuan secara umumnya, buat pertama kali pada tahun ini peratusan pertukaran paling tinggi berdasarkan permohonan diterima.


Ikmalrudin Dilantik Sebagai Setiausaha SPR

PUTRAJAYA 9 Jun — Ikmalrudin Ishak dilantik sebagai Setiausaha Suruhanjaya Pilihan Raya (SPR) berkuat kuasa 5 Jun, menggantikan Datuk Mohamed Elias Abu Bakar yang bersara wajib pada 30 Mei, demikian umum Ketua Setiausaha Negara Datuk Seri Mohd Zuki Ali hari ini.

“Semoga dengan pelantikan ini, beliau akan dapat memimpin Urusetia SPR dalam merancang, penyelaras dan melaksanakan dasar-dasar yang ditetapkan SPR dengan cekap dan berkesan,” katanya dalam kenyataan hari ini.

Ikmalrudin, 49, berkelulusan Ijazah Sarjana Muda Sosiologi/Antropologi daripada Universiti Islam Antarabangsa Malaysia, telah berkhidmat dalam perkhidmatan awam selama 24 tahun dengan jawatan pertamanya sebagai Penolong Pengarah (Jabatan Agama Islam) di Jabatan Perdana Menteri pada 1 Mac 1996.

Antaranya, beliau pernah menjawat jawatan sebagai Setiausaha Bahagian (Pengurusan Dewan Parlimen), Timbalan Setiausaha (Pengurusan Suruhanjaya Pilihan Raya) dan Pengarah SPR Negeri Selangor.

Mohd Zuki bagi pihak kerajaan turut merakamkan setinggi-tinggi penghargaan dan terima kasih kepada Mohamed Elias atas jasa dan khidmat bakti kepada negara sebagai penjawat awam selama 37 tahun.


Lelaki rugi RM50,000 akibat pelaburan Bitfine

KUALA LUMPUR, 18 Mei – Gara-gara tertarik dengan pulangan lumayan ditawarkan menerusi pelaburan (Bitfine) di aplikasi Telegram, seorang lelaki terpaksa berputih mata apabila mengalami kerugian sebanyak RM58,800.

Ketua Polis Daerah Sentul ACP Ahmad Sukarno Mohd Zahari berkata mangsa berusia 37 tahun itu telah berkenalan dengan seorang individu menerusi aplikasi berkenaan pada 17 Mac lepas, namun tidak melayan individu terbabit.

“Bagaimanapun pada 27 April lepas, mangsa telah mula berkomunikasi dengan individu itu dan menunjukkan minat dan yakin dengan pelaburan Bitfine yang ditawarkan susupek selepas menerima pulangan sebanyak RM543,” katanya dalam kenyataan hari ini.

Beliau berkata hasil siasatan mendapati, mangsa telah membuat pembayaran secara berperingkat sejak 27 April hingga 8 Mei, dengan membuat sebanyak lapan kali transaksi ke dalam lima jenis akaun bank yang berbeza berjumlah RM 58,800.

Ahmad Sukarno berkata kes disiasat di bawah Seksyen 420 Kanun Keseksaan kerana tipu dan orang ramai dinasihati agar berwaspada dengan segala taktik penipuan jenayah scammer yang menyebabkan ramai mangsa telah terpedaya.

“Orang ramai juga dinasihatkan untuk membuat semakan dengan melayari laman sesawang https://ccid.rmp.gov.my/semakmule/ bagi membuat semakan akaun yang terlibat dalam sebarang kes penipuan,” katanya.


RCEP instrumen penting pemulihan ekonomi

KUALA LUMPUR 15 Nov. – Perjanjian Perkongsian Ekonomi Komprehensif Serantau (RCEP) akan menjadi instrumen penting kepada pemulihan ekonomi dan akan menggalakkan pembukaan semula pasaran selain memastikan rantaian bekalan tidak terganggu.

“Dengan cabaran kepada sistem perdagangan global berikutan ketegangan serantau, penting untuk ASEAN terus mengekalkan daya saing sebagai sebuah rantau,” katanya dalam ucapan pada Sidang Kemuncak RCEP ke-4 secara maya hari ini.

Muhyiddin berkata perjanjian perdagangan bebas (FTA) adalah langkah ke hadapan untuk membantu mengekalkan daya saing melalui galakan kepada perdagangan antarabangsa, pelaburan dan memastikan penawaran tenaga kerja.

“Ia amat penting apabila perkongsian ini telah dirundingkan berasaskan tahap pembangunan ekonomi yang berbeza dalam kalangan 15 negara yang mengambil bahagian, untuk memastikan FTA memberi manfaat secara bersama kepada semua.

Beliau berkata Malaysia, bersama dengan ASEAN dan rakan FTA, mahu menunjukkan kepada dunia bahawa walaupun dengan tahap pembangunan ekonomi yang berbeza, 15 negara boleh bersatu mewujudkan perjanjian perdagangan yang akan saling memberi manfaat, bukan sahaja untuk komuniti perniagaan, tetapi juga kesejahteraan rakyat.

Dalam perkembangan lain, Muhyiddin berkata Malaysia menyedari kesukaran yang kini dihadapi oleh India, dan ingin menyatakan sokongan yang berterusan serta mengalu-alukan penyertaan India dalam RCEP pada masa depan.


Malaysia meterai perjanjian peroleh 6.4 juta dos vaksin AstraZeneca

KUALA LUMPUR, 22 Dis – Perdana Menteri Tan Sri Muhyiddin Yassin hari ini mengumumkan kerajaan telah menandatangani perjanjian dengan syarikat farmaseutikal AstraZeneca bagi memperoleh 6.4 juta dos vaksin COVID-19, iaitu tambahan 10 peratus lagi kepada bekalan vaksin yang bakal diterima negara.

Beliau berkata ini bermakna kerajaan kini memperoleh keseluruhan jaminan bekalan sebanyak 40 peratus, termasuk menerusi dua perjanjian yang dimeterai sebelum ini bersama fasiliti COVAX dan Pfizer.

“Kerajaan juga dalam proses rundingan akhir dengan Sinovac, CanSino dan Gamaleya bagi mendapatkan tambahan jaminan bekalan vaksin melebihi 80 peratus jumlah populasi negara atau 26.5 juta,” katanya menerusi rakaman video berhubung perkembangan terkini isu itu yang disiarkan oleh Radio Televisyen Malaysia (RTM).

Perdana menteri berkata melalui kesemua rundingan dan perjanjian yang telah dan akan dimeterai setakat ini, kerajaan akan membelanjakan keseluruhan US$504.4 juta (RM2.05 bilion).

Mengulas lanjut, Muhyiddin berkata perjanjian dengan Sinovac, CanSino serta Gamaleya juga akan memberi nilai tambah kepada sektor sains dan teknologi tempatan yang bakal memberi pulangan kepada rakyat serta pembangunan negara.

Perdana menteri berkata kerajaan sedar usaha mencegah pandemik COVID-19 daripada terus menular adalah penting bagi memastikan keadaan ekonomi rakyat dan negara dapat dibaik pulih pada kadar segera.- BERNAMA


“Saya nak berehat dulu” – Zainal

PAYA RUMPUT 9 Nov. – Ketua Jurulatih Melaka United Zainal Abidin Hassan menyerahkan nasibnya kepada pihak pengurusan selepas gagal membantu kemaraan pasukan dalam kempen Piala Malaysia 2020.

Menurutnya, tiada alasan boleh diberikan terhadap prestasi terumbang-ambing yang ditampilkan sepanjang musim ini, namun beliau tetap menzahirkan rasa gembira sepanjang memimpin pasukan selama dua musim.

“Memang kita ada terumbang-ambing sedikit sepanjang musim ini terutama berdepan saingan liga (Liga Super) yang pendek dan sebab itu kita telah mencuba beberapa taktikal. Ada yang menjadi, ada yang tidak.

“Apa selepas ini? Saya rasa saya nak berehat dululah. Saya serahkan segala-galanya kepada pihak pengurusan untuk (masa depan) pasukan,” katanya dalam sidang media selepas perlawanan.

Semalam, skuad kendaliannya tewas 1-2 di tangan Selangor dalam aksi pusingan pertama Piala Malaysia di Stadium Hang Jebat, sekali gus meleburkan harapan skuad Hang Tuah untuk mara lebih jauh dalam edisi kali ini.

Zainal berkata, kekalahan itu bukanlah hadiah hari jadi yang diinginkannya, namun tetap memuji semangat yang ditunjukkan pemain untuk mencari gol kemenangan.

“Saya mengimpikan hadiah hari terbaik, tetapi kita tidak bernasib baik. Apa pun, saya tetap ada rasa berpuas hari terutama dengan semangat yang ditampilkan pasukan.

“Selepas mendapat gol pertama, kita berjaya menguasai permainan dalam 25 minit terakhir, namun kegagalan mengambil peluang terhidang membuatkan kita tidak berjaya,” ujarnya.


Tarikh lihat anak bulan Ramadan 1 April

KUALA LUMPUR, 24 Mac – Tarikh melihat anak bulan Ramadan bagi menetapkan tarikh permulaan puasa tahun ini ialah pada petang Jumaat, 1 April 2022 Masihi bersamaan 29 Syaaban 1443 Hijriah, menurut Pejabat Penyimpan Mohor Besar Raja-raja.

Penyimpan Mohor Besar Raja-raja dalam kenyataan hari ini menyebut tarikh permulaan puasa akan diisyitharkan pada malam itu melalui radio dan televisyen.

Menurut kenyataan itu, jawatankuasa-jawatankuasa berkenaan telah diperkenankan melihat anak bulan Ramadan pada petang hari tersebut di 29 lokasi di seluruh negara iaitu Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka.

Jawatankuasa-jawatankuasa berkenaan juga diperkenankan melihat anak bulan di Kompleks Baitul Hilal Telok Kemang, Port Dickson, Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Pantai Pasir Panjang, Mukim Pengkalan Baru, daerah Manjong, Perak; Pusat Falak Sheikh Tahir, Pantai Aceh, Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu, Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Pusat Falak Miri, Teluk Bandung, Kuching serta Tanjung Batu, Bintulu di Sarawak dan Balai Cerap Al-Biruni, Tanjung Dumpil, Putatan di Sabah, Bukit Tanjong Batu, Nenasi; Gunung Berinchang, Cameron Highlands dan Bukit Pelindong, Kuantan di Pahang.

Turut menjadi lokasi melihat anak bulan Ramadan ialah Tingkat 13, Menara Universiti Malaysia Sabah, Kampus Antarabangsa Labuan; Menara Kuala Lumpur; Pusat Konvensyen Antarabangsa Putrajaya dan Menara Pandang, Masjid Al-Hussain Kuala Perlis, Perlis.


Pelancong Indonesia boleh bercuti ke Melaka serendah RM60

PEKANBARU 9 Jun – Melaka melancarkan Kempen Promosi ‘Melaka For ASEAN’ pada Festival Semarak Pelancongan Negeri Melaka di Atrium Kampar, SKA Mall, Pekanbaru, hari ini.

Ketua Menteri Datuk Seri Utama Sulaiman Md Ali berkata, menerusi kempen promosi itu, warga Indonesia khususnya dari Provinsi Riau boleh melancong ke Melaka dengan harga lebih murah dan berbaloi.

Katanya, selain pakej pelancongan kesihatan, terdapat 42 pakej pelancongan keluarga (wisata keluarga) yang boleh didapati serendah 200,000 rupiah atau RM60 sahaja.

“Bukan itu sahaja, tempat-tempat tarikan di Melaka juga menawarkan diskaun sehingga 50 peratus di mana para pelancong boleh menerokai Melaka dengan harga yang lebih berpatutan.

“Terdapat juga tawaran pembelian tiket Beli 1 Percuma (Gratis) 1 yang perlu direbut sempena kempen ini yang sah sehingga 31 Disember 2022.

“Justeru itu, saya mohon agar semua penggiat industri pelancongan di Pekanbaru, Dumai mahupun dari Melaka sendiri agar sentiasa bekerjasama dengan lebih erat untuk memeriahkan lagi aktiviti pelancongan di antara kedua-dua negara,” katanya.

Beliau berkata demikian ketika berucap pada Majlis Perasmian Festival Semarak Pelancongan Negeri Melaka di Atrium Kampar, SKA Mall, Pekanbaru, hari ini.

“Syabas dan tahniah kepada Yang Terhormat Bapak Gubernur Provinsi Riau dan Bapak Walikota Pekanbaru yang telah berjaya menjadikan Pekanbaru sebagai sebuah kota pelaburan terbaik di Indonesia selama lima tahun berturut-turut dengan nilai pelaburan sebanyak rupiah 4.5 trilion pada tahun 2021.

“Dengan pengiktirafan ini, Pekanbaru akan terus menjadi lebih gemilang sebagai pusat perdagangan, perkhidmatan, industri dan pelancongan di bawah pimpinan Yang Terhormat Bapak Gubernur Riau dan Bapak Walikota Pekanbaru. Insya-Allah,” katanya.


MAIWP nafi terbabit dalam isu jemaah haji terkandas di KLIA

KUALA LUMPUR, 8 Julai – Majlis Agama Islam Wilayah Persekutuan (MAIWP) hari ini menafikan pembabitannya dalam isu yang melibatkan hampir 380 bakal jemaah haji terkandas di Lapangan Terbang Antarabangsa Kuala Lumpur (KLIA) dan Hotel serta Pusat Konvensyen Movenpick KLIA.

Pengerusinya Tan Sri Dr Mohd Daud Bakar berkata ia susulan terdapat logo MAIWP Healthcare Sdn Bhd pada salah satu sepanduk yang dilihat berdekatan kumpulan jemaah berkenaan, yang tular di laman media sosial, semalam.

“MAIWP Healthcare adalah anak syarikat iaitu sebagai vendor sahaja. Mereka (agensi berkenaan) menggunakan khidmat MAIWP Healthcare untuk menyediakan alat perubatan seperti demam, selesema, dan sebagainya di sana.

Beliau berkata MAIWP atau anak syarikatnya bukanlah pihak yang menguruskan jemaah haji, dan ia hanya sebagai pihak yang dianggap kontraktor berasingan menyediakan bahan-bahan perubatan di tanah suci Makkah.

“Dan kita kesal dengan apa yang berlaku dan kita harap pihak yang terlibat mengambil tanggungjawab sepenuhnya dengan apa yang berlaku, dan ini bukan urusan MAIWP kerana MAIWP hanya melihat kepada isu agama, sosial ekonomi islam,” katanya.

Terdahulu kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) di sini semalam dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui Lembaga Tabung Haji (TH).


COVID-19: ‘Frontliner’, golongan berisiko disaran ambil dos penggalak

Ketua Pengarah Kesihatan Tan Sri Dr Noor Hisham Abdullah menerusi hantaran terbaharu di Facebook rasminya hari ini berkata walaupun ketika ini kes dalam negara masih terkawal dan menurun, tindakan siap siaga perlu diambil.

Selasa lepas, Dr Noor Hisham dalam kenyataan memaklumkan KKM terus mempertingkatkan kesiapsiagaan menghadapi kemungkinan peningkatan kes dan kematian akibat COVID-19 susulan peningkatan mendadak penyakit itu yang dilaporkan di China.

Antara langkah akan diambil ialah meningkatkan peratusan individu yang layak menerima vaksin dos penggalak bagi mengurangkan penularan jangkitan dan kematian. – BERNAMA


Maut terkena renjatan elektrik semasa tinjau keadaan banjir

KUANTAN, 6 Jan – Seorang lelaki maut dipercayai terkena renjatan arus elektrik ketika meninjau keadaan banjir di Kampung Paya Kechik, Temerloh, petang semalam.

Ketua Polis Daerah Temerloh ACP Mohd Yusri Othman berkata dalam kejadian 6.30 petang itu, mangsa Isyraf Muhammad, 41, dilaporkan memegang tiang besi di garaj kereta halaman rumahnya sebelum kejadian berlaku.

“Ibu mangsa mendakwa melihat anaknya seperti terkena renjatan elektrik secara tiba-tiba menyebabkan dia terus berlari ke arah anak lelakinya untuk membantu, namun dirinya sendiri tercampak ke belakang.

“Abang mangsa kemudiannya datang membantu dan membawa dua beranak itu ke Klinik Tanjung Lalang, namun Isyraf disahkan meninggal dunia,” katanya semasa dihubungi di sini, hari ini.

Mohd Yusri berkata ibu mangsa kini dirawat di Hospital Sultan Haji Ahmad Shah (Hoshas), Temerloh dan dilaporkan berada dalam keadaan tidak membimbangkan.


Kebergantungan Melaka terhadap pekerja asing adalah rendah – Ab Rauf

AYER KEROH 12 September – Kebergantungan Melaka terhadap tenaga kerja asing dalam sektor perindustrian adalah rendah, kata Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh.

Beliau berkata, ia berikutan peratusan pekerja tempatan dalam sektor itu adalah tinggi iaitu menjangkau 15 peratus daripada populasi di negeri ini.

“Saya lihat peratusan rakyat Melaka yang mendapat peluang pekerjaan dalam sektor industri mencapai sehingga 15 peratus iaitu 150,000 orang daripada hampir satu juta rakyat Melaka.

“Ini menunjukkan kebergantungan kita (kerajaan negeri) kepada pekerja asing amat rendah memandangkan kita mempunyai satu sistem perindustrian yang mana rakyat boleh bekerja berdekatan dengan kawasan perumahan mereka sendiri.

“Jadi keperluan pihak industri di Melaka, mereka melihat tiada keperluan untuk kita mencari orang luar datang bekerja di negeri ini kerana sektor industri dipenuhi dengan penduduk Melaka,” katanya.

Beliau berkata demikian pada sidang media selepas merasmikan Siri Jelajah Penemuan Utama Banci Malaysia 2020 dan Sosioekonomi 2021 Negeri Melaka mewakili Ketua Menteri, Datuk Seri Utama Sulaiman Md Ali di Hotel Ames di sini, hari ini.

Hadir sama Exco Hal Ehwal Wanita, Pembangunan Keluarga dan Kebajikan negeri, Datuk Kalsom Noordin; Ketua Perangkawan Malaysia, Datuk Seri Dr Mohd Uzir Mahidin dan Pegawai Kewangan negeri, Datuk Salhah Salleh.

Ujarnya, biarpun pandemik COVID-19 melanda negara pada 2020, namun sektor industri tidak terjejas kerana ia merupakan sektor yang penting bagi syarikat pengeluar semikonduktor.

“Syarikat mesti berjalan terus kerana ia akan melemahkan pengeluaran semikonduktor seluruh dunia jika dihentikan, di Melaka kita diberikan kelonggaran untuk menjalankan operasi tersebut semasa pandemik COVID-19 melanda negara,” katanya.


GERAMM minta kurangkan risiko jangkitan COVID-19 dalam kalangan media

KUALA LUMPUR, 16 Jan – Gerakan Media Merdeka (Geramm) meminta kerjasama semua pihak termasuk agensi kerajaan dan pemimpin politik agar mempertimbangkan sama ada perlu atau tidak mengadakan sidang media secara fizikal sepanjang tempoh pelaksanaan Perintah Kawalan Pergerakan (PKP).

Geramm dalam kenyataan semalam berkata, langkah itu berikutan perkembangan terkini kes positif COVID-19 melibatkan beberapa menteri, Ahli Parlimen, Ahli Dewan Undangan Negeri (ADUN) dan pengiring mereka yang secara tidak langsung mendedahkan pengamal media kepada risiko menjadi kontak rapat atau kontak kedua.

“Perlu ditegaskan ini tidak bermakna maklumat harus dikongsi dalam bentuk format berita untuk siaran, kerana setiap organisasi media berhak menentukan sudut berita masing-masing,” menurutnya dalam kenyataan itu.

Memahami laporan media tidak boleh bersifat sehala, Geramm turut memohon kerjasama pihak berkaitan termasuk barisan jemaah menteri supaya membuka luas ruang buat pengamal media meminta penjelasan atau komen mengenai sesuatu isu, tanpa perlu bertemu secara langsung di sidang media.

“Kami menyambut baik apa-apa langkah yang diambil bagi menjamin kebajikan pekerja, selain terus berusaha untuk tetap menghasilkan laporan yang terbaik, selari dengan prinsip kebebasan media yang dijunjung,” menurut kenyataan itu. – BERNAMA


Sultan Perak berkenan dapatkan pandangan sebelum tetapkan garis panduan aktiviti Ramadan

KUALA KANGSAR, 15 Mac – Sultan Perak Sultan Nazrin Shah bertitah baginda akan mendapatkan pandangan dan nasihat daripada pihak berkaitan sebelum menetapkan garis panduan mengenai aktiviti serta amal ibadah di bulan Ramadan.

Baginda bertitah ia perlu dilakukan sebelum garis panduan dan nasihat tersebut dikeluarkan kepada institusi agama Islam, masjid dan surau di negeri ini.

“Memandangkan agama Islam dan institusi yang mengendalikan agama Islam terletak di bawah bidang kuasa Raja Pemerintah, Orang-orang Besar Negeri terutama Orang Besar Jajahan perlu berperanan aktif membantu memantau aktiviti-aktiviti yang berlangsung di masjid dan memberikan nasihat bimbingan yang sewajarnya untuk meminimumkan risiko jangkitan,” titah baginda ketika berkenan merasmikan Mesyuarat Dewan Negara Perak ke-170 di Istana Iskandariah Kuala Kangsar hari ini.

Sultan Nazrin bertitah sudah dua tahun umat Islam tidak berpeluang merayakan Aidilfitri bersama anggota keluarga dan sanak saudara dan menjadi hasrat serta harapan baginda agar pada tahun ini, keriangan menyambutnya dalam suasana meriah dapat dikembalikan.

“Untuk itu, rakyat, terutamanya umat Islam perlu berhati-hati. Jangan nanti, aktiviti-aktiviti dalam bulan Ramadan yang mengalpakan amalan kesihatan dan mengetepikan langkah-langkah preventif menjadi penyebab untuk tidak membolehkan Aidilfitri dapat disambut dalam suasana riang dan ceria,” titah baginda.

Mengenai pengumuman kerajaan berkaitan fasa peralihan ke endemik 1 April ini, Sultan Nazrin mengingatkan rakyat bahawa kelonggaran pergerakan yang diberikan tidak bermakna ancaman wabak COVID-19 sudah pun berakhir.

“Kelonggaran diberikan membolehkan manusia bergerak dan lebih bebas melakukan aktiviti. Langkah-langkah preventif yang dinasihatkan oleh Majlis Keselamatan Negara (MKN) dan Kementerian Kesihatan (KKM) hendaklah senantiasa dipatuhi.

Sultan Nazrin berharap dengan peralihan itu nanti, rakyat akan dapat menjalani gaya hidup yang normal, kegiatan ekonomi berupaya dirancakkan dan kemakmuran negara kembali pulih di samping rakyat dapat menikmati suasana hidup riang serta sejahtera.- BERNAMA


Manfaat dana kerajaan pasar produk dalam talian- Tengku Zafrul

JEMPOL 14 Feb. – Peniaga disaran memanfaatkan sepenuhnya dana
disediakan kerajaan untuk memasarkan produk mereka secara
dalam talian, kata Menteri Kewangan Tengku Datuk Seri Zafrul
Abdul Aziz.

Beliau berkata ketika negara berada dalam fasa Perintah
Kawalan Pergerakan (PKP) yang dikuatkuasakan bagi membendung
penularan COVID-19, kesempatan itu seharusnya dimanfaatkan
peniaga bagi menjana pendapatan.

“Hari ini saya melawat usahawan di bawah Pihak Berkuasa
Kemajuan Pekebun Kecil Perusahaan Getah (RISDA)… kita nak
lihat sendiri bagaimana pengusaha IKS (Industri Kecil dan
Sederhana) telah berjaya menghasilkan produk-produk, insya-
Allah dapat dipasarkan.

“Saranan saya kepada usahawan semasa PKP ini, mereka
sepatutnya mengambil peluang itu dengan memulakan perusahaan
dan tidak berputus asa. Kita dapat melihat perniagaan dalam
talian, kerajaan telah membantu dengan memberi dana untuk
peniaga memulakan perniagaan dalam talian,” katanya kepada
pemberita di sini hari ini.

Tengku Zafrul kemudian merasmikan Pusat Program Pembelajaran
Digital dan Multimedia di sini yang menyediakan kemudahan
Internet bagi keperluan Pengajaran dan Pembelajaran di Rumah
(PdPR).

Menteri Kewangan itu, yang dalam lawatan kerja ke daerah
Jempol, turut menyerahkan sumbangan tablet kepada 20 pelajar
sekolah rendah dan menengah daripada keluarga kurang
berkemampuan (B40).

Pengurus pusat berkenaan Nurul Azma Shafiqah Khairul Azhar
pula berkata buat masa ini, pusat tersebut dilengkapi tujuh
komputer riba dan sebuah Televisyen Pintar bagi kegunaan PdPR.

“Pusat ini baru beroperasi minggu lepas dengan tumpuan kepada
keluarga yang mempunyai anak ramai serta tidak cukup peranti
bagi keperluan PdPR.

“Sambutan menggalakkan dan pusat ini mampu memuatkan seramai
10 pelajar dengan mengambil kira penjarakan fizikal,” katanya
sambil menambah pusat itu beroperasi dari Isnin hingga Jumaat
bermula 8.30 pagi hingga 5 petang.


‘Tak sempat suap anak berbuka puasa’

PENGKALAN BATU 6 April – “Kebiasaannya setiap kali berbuka puasa, suami akan suap anak-anaknya setiap seorang, tetapi tahun ini dia tidak sempat…”

Itu detik hiba dikongsikan Yusriati Mohd Yunos, 42, balu kepada arwah Mohd Azizan Baba yang meninggal dunia akibat kanser, 22 Mac lalu.

Menurut Yusriati, suasana Ramadan tahun ini seakan kosong baginya dan keluarga apabila buat pertama kali tanpa kelibat suami dan bapa penyayang yang pergi buat selama-lamanya.

“Memang kosong, selama ini kami sangat rapat, berbuka bersama, bersahur bersama, malah arwah sangat rapat dengan anak-anak dan kita tidak pernah berpisah jauh dengan arwah.

“Sebelum meninggalkan kami, arwah sempat pesan kepada anak nombor dua untuk jaga ibu dan adik-beradik, malah sebelum dia pergi juga saya ada cakap kepada dia kalau boleh lawan (penyakit itu), lawanlah. Jika tidak, saya reda dan akan jaga anak-anak.

“Apapun, saya bersyukur anak-anak seakan sudah faham apa yang berlaku, Ramadan kali ini mereka tidak pernah minta apa-apa dan mereka berbuka puasa seadanya sahaja,” katanya ketika ditemui pemberita selepas menerima kunjungan Ketua Menteri Datuk Seri Utama Sulaiman Md Ali dan Pertubuhan Keselamatan Sosial (PERKESO) di kediamannya, hari ini.

Mengimbau semula detik yang mengubah hidup mereka sekeluarga, Yusriati berkata, dia tidak menyangka kecederaan paha yang dialami arwah suaminya mampu merebak menjadi kanser yang membawa maut.

Katanya, selepas mengetahui terdapat sel kanser pada darah beku yang berlaku di paha arwah, suaminya mula mengikuti rawatan kanser di Hospital Sultan Ismail, namun kesihatannya semakin merosot apabila kanser itu sudah merebak ke paru-paru.

“Selepas kemoterapi kali kedua pada 13 Mac, arwah menjadi semakin lemah dan seminggu selepas itu arwah pergi meninggalkan kami buat selama-lamanya,” katanya dalam nada sebak.

Namun, baginya dan arwah suami, sejauh mana perjalanan anak-anak dalam sukan itu, bidang akademik adalah paling mustahak dan perlu dititik beratkan oleh anak-anak.


Dua beranak maut, lima cedera dalam kemalangan babit lima kenderaan

SEREMBAN, 6 Mei – Dua beranak maut selepas kenderaan pelbagai guna (MPV) jenis Toyota Avanza dinaiki mereka terlibat dalam kemalangan membabitkan lima kenderaan di Jalan Besar Palong 4, Gemas dekat sini, malam tadi.

Ketua Polis Daerah Jempol Supt Hoo Chang Hook berkata dalam kejadian 11.50 malam itu mangsa yang maut dikenali sebagai Mohd Azharruddin, 34, dan ibunya, Nor Rohaini, 62, beralamat di Felda Palong 12, mengalami kecederaan parah di bahagian kepala dan disahkan meninggal dunia di lokasi kejadian.

“Siasatan awal mendapati, sebuah MPV jenis Proton Exora dipandu wanita bersama seorang penumpang lelaki dalam perjalanan dari Dungun, Terengganu ke Melaka melalui jalan Palong. Pemandu dipercayai mengantuk dan keletihan menyebabkan kereta dipandu hilang kawalan.

“Kereta itu kemudiannya dipercayai merempuh tayar belakang sebelah kanan lori jenis Nissan UD dipandu lelaki berusia 39 tahun dari arah bertentangan dan melanggar sebuah lagi Proton Exora di bahagian hadapan sisi kanan yang juga dari arah bertentangan,” katanya dalam kenyataan hari ini.

Hoo berkata wanita itu kemudian melanggar sebuah lagi kereta Toyota Avanza dipandu wanita berumur 29 tahun bersama mangsa dan tiga penumpang lain dari arah depan sebelum sebuah lagi kenderaan model yang sama di belakangnya melanggar Proton Exora.

Beliau berkata lima mangsa lain mengalami kecederaan di bahagian kepala serta patah kaki manakala tiga mangsa lagi tidak mengalami sebarang kecederaan.

Hoo berkata mayat kedua-dua mangsa dibawa ke Hospital Jempol bagi tujuan bedah siasat dan kes disiasat di bawah Seksyen 41(1) Akta Pengangkutan Jalan 1987.


Adly kekal bertanding Bukit Katil

MELAKA 6 Nov – Adly Zahari sah kekal bertanding di kerusi Dewan Undangan Negeri (DUN) Bukit Katil pada Pilihan Raya Negeri (PRN) Melaka, 20 Nov ini.


Pengecualian fi lesen kepada pengusaha pelancongan, pemandu pelancong dilanjutkan

KUALA LUMPUR, 21 Dis – Kementerian Pelancongan, Seni dan Budaya (MOTAC) bersetuju melanjutkan pengecualian fi pembaharuan lesen serta lesen tambahan bagi pengusaha pelancongan yang memohon pembaharuan lesen bermula dari 1 Jan hingga 30 Jun 2021.

Pelanjutan pengecualian fi itu turut diberikan kepada pemandu pelancong yang memohon pembaharuan lesen bermula dari 1 Jan sehingga 30 Jun 2021.

“Menteri MOTAC Datuk Seri Nancy Shukri berharap pengusaha pelancongan dan pemandu pelancong mengambil peluang untuk membuat permohonan pembaharuan dalam tempoh yang ditetapkan mengikut tarikh tamat lesen masing-masing bagi memastikan pengecualian ini dapat dinikmati.

“Kementerian turut menyeru semua pengusaha pelancongan dan pemandu pelancong yang terlibat untuk membuat pembaharuan lesen dalam tempoh yang ditetapkan bagi memastikan pematuhan kepada perundangan sedia ada,” menurut kenyataan itu.

Inisiatif Pelanjutan Pengecualian Fi ini layak dinikmati oleh semua pengusaha pelancongan dan pemandu pelancong yang berlesen di bawah Akta Industri Pelancongan 1992 [Akta 482] dan Peraturan-peraturan yang dikuatkuasakan oleh MOTAC dalam melesenkan Pengusaha-Pengusaha Pelancongan di bawah Seksyen 5 dan Pemandu Pelancong di bawah Seksyen 21.

Mei lepas, MOTAC bersetuju memberi pengecualian fi pembaharuan lesen dan lesen tambahan bagi pengusaha pelancongan dan pemandu pelancong yang memohon pembaharuan lesen bermula 17 Mac 2020 sehingga 31 Dis 2020.- BERNAMA


Bajet 2023: Bantuan musim tengkujuh naik kepada RM800

Beliau berkata BMT yang melibatkan peruntukan RM256 juta itu akan diberikan RM200 sebulan selama empat bulan dan akan memanfaatkan 320,000 pekebun kecil.

Sebelum ini dalam Bajet 2022, pemberian BMT sebanyak RM600 yang disalurkan melalui dua peringkat iaitu RM300 pada November 2022 dan RM300 pada Disember 2022.

Tengku Zafrul bantuan kepada pesawah diperkenalkan semula untuk tahun depan dengan memberi bantuan sebanyak RM200 sebulan untuk tempoh tiga bulan atau semusim yang memanfaatkan 240,000 pesawah dengan peruntukan RM228 juta.

“Bagi meningkatkan pendapatan pekebun kecil getah, Insentif Pengeluaran Lateks diperkenalkan bersama program TARGET (Projek Transformasi Perusahaan Getah) untuk menambah baik rantaian bekalan bahan mentah melalui koperasi,” katanya ketika membentangkan Rang Undang-Undang Perbekalan 2023 di Dewan Rakyat di sini hari ini.

Sementara itu, Skim Perlindungan Pertanian akan diperkenalkan untuk melindungi pengusaha pertanian daripada sebarang risiko luar kawalan seperti cuaca, penyakit dan makhluk perosak, bermula dengan pesawah padi.

Beliau berkata pelbagai subsidi dan insentif merangkumi susbsidi harga padi, baja pagi, benih padi sah, baja padi huma dan insentif padi serta insentif tangkapan hasil nelayan dengan peruntukan RM1.8 bilion iaitu meningkat RM100 juta berbanding sebelum ini.

Bajet 2023 adalah yang kedua di bawah kerajaan pimpinan Perdana Menteri Datuk Seri Ismail Sabri Yaakob dan yang kedua sejak Rancangan Malaysia Ke-12 (RMK12) dilancarkan pada 27 Sept tahun lepas. – BERNAMA


Kerajaan belum buat keputusan cadangan syarikat telekomunikasi untuk pegang saham majoriti DNB

KUALA LUMPUR, 27 Mei – Kerajaan belum lagi membuat keputusan ke atas cadangan empat syarikat telekomunikasi  terbesar di Malaysia yang mahu memiliki saham majoriti (51 peratus) dalam Digital Nasional Bhd (DNB), kata Menteri Komunikasi dan Multimedia Tan Sri Annuar Musa.

Beliau berkata perkara itu akan dibincangkan dengan Menteri Kewangan Tengku Datuk Seri Zafrul Tengku Abdul Aziz dan kerajaan akan memberikan respons ke atas permintaan syarikat berkenaan secepat mungkin.

“Masa kita membuat tawaran, kita sudah fikir banyak kali apa yang patut kita buat. Kita mahukan industri berkembang dan kita mesti sediakan satu persaingan setara, ia tidak boleh seperti undang-undang  rimba,   siapa kuat dia menang.

Kami mesti memastikan industri ini berkembang dan untuk ia berkembang, kami mesti memastikan peluang yang adil untuk setiap pihak… kini syarikat telekomunikasi tertentu mahu bergabung, okey – ia keputusan perniagaan mereka,” katanya dalam sidang media Majlis Pelancaran “Yes 5G for All” di sini hari ini.


COVID-19: Kes sembuh atasi kes baharu semalam – KP Kesihatan

Menurut Dr Noor Hisham daripada jumlah keseluruhan 26,534 kes positif COVID-19 yang dicatatkan semalam, 99.34 peratus atau 26,358 kes merupakan kategori satu dan dua..

Sebanyak 10,516 kes atau 39.63 peratus daripada kes COVID-19 yang dicatatkan semalam adalah dalam kategori satu sementara 15,842 kes atau 59.71 peratus dalam kategori dua, “ katanya dalam kenyataan hari ini.

Beliau berkata sebanyak 65 kes atau 0.24 peratus masing-masing dalam kategori tiga dan empat sementara 46 kes atau 0.18 peratus dalam kategori lima.

Merujuk kepada peratus penggunaan katil di Pusat Kuarantin dan Rawatan COVID-19 Berisiko Rendah (PKRC) beliau berkata tidak ada negeri yang mencatatkan peratusan pengisian melebihi 50 peratus.

Bagi katil kes kritikal atau Unit Rawatan Rapi (ICU) Dr Noor Hisham berkata tujuh negeri merekodkan peratusan pengisian melebihi 50 peratus.

Tujuh negeri tersebut ialah Kuala Lumpur (81 peratus), Putrajaya (67 peratus), Johor (64 peratus), Selangor (60 peratus), Kelantan (58), Perlis (55 peratus) dan Melaka (50). – BERNAMA


Kes baharu COVID-19 meningkat ke 14,554 hari ini

Ketua Pengarah Kesihatan Tan Sri Dr Noor Hisham Abdullah menerusi perkongsian dalam platform media sosialnya berkata, dengan angka terbaharu itu, jumlah kumulatif kes di negara kini 2,171,232 kes.

Beliau berkata, Sarawak merekodkan kes harian tertinggi dengan 2,825 kes, disusuli Selangor (2,244), Johor (1,807), Sabah (1,273), Pulau Pinang (1,231) dan Perak (1,144).

Negeri yang mencatatkan tiga angka bagi kes COVID-19 pula ialah Kedah dengan 908 kes, Kelantan (910), Terengganu (690), Pahang (598), Melaka (401), Kuala Lumpur (271) dan Negeri Sembilan (157).


DBN 2.0 fokus sekuriti makanan, kesihatan dan perubahan iklim – PM

Perdana Menteri Datuk Seri Ismail Sabri Yaakob berkata tiga tunjang utama itu ialah bioteknologi pertanian dan jaminan makanan; penjagaan kesihatan dan kesejahteraan; serta bioteknologi perindustrian dan ekonomi kitaran.

Beliau berkata justeru, DBN 2.0 akan memperkukuh ekosistem bioteknologi sedia ada serta menjadi pemangkin dalam menyelesaikan cabaran negara berkaitan sekuriti makanan, pengurusan pandemik dan krisis perubahan iklim menerusi kaedah penyelesaian bioteknologi tempatan.

“Selaras dengan bidang tumpuan bioteknologi pertanian dan jaminan makanan, usaha kerajaan akan dipertingkatkan dalam menggunakan sumber asli tempatan secara mampan untuk input pertanian, ternakan dan hasil marin, serta akuakultur bernilai tinggi.

“Ekosistem makanan masa depan dan produk bernilai tinggi dengan menggunakan teknologi baharu dan terkini akan dibangunkan, seperti superfood dan penghasilan makanan baharu yang lebih lestari.

“Bioteknologi turut memainkan peranan penting bagi sekuriti kesihatan negara untuk mengatasi penyakit berjangkit dan penyakit tidak berjangkit,” katanya ketika berucap pada majlis pelancaran DBN 2.0 di Pusat Dagangan Dunia Kuala Lumpur, di sini hari ini.

Ismail Sabri berkata DBN 2.0 bakal memacu momentum yang digariskan di bawah Dasar Sains, Teknologi dan Inovasi Negara 2021-2030 untuk mentransformasikan Malaysia daripada negara pengguna teknologi kepada negara pembangunan teknologi dengan menetapkan lima sasaran utama.

Perdana Menteri berkata sasaran itu adalah 30 peratus syarikat Bionexus ke peringkat global dan 70 peratus syarikat Bionexus peringkat tempatan kekal aktif serta sokongan kepada syarikat-syarikat berkenaan yang berpotensi menjadi syarikat berstatus unicorn.

“Kerajaan dalam konteks ini menyasarkan tiga syarikat bioinovasi berstatus unicorn menjelang 2030,” katanya menambah pemerkasaan institut dan institusi serta tokoh penyelidik bioteknologi tempatan bertaraf dunia turut menjadi sasaran utama menerusi DBN 2.0.

Selain itu, beliau berkata DBN 2.0 menyasarkan lima peratus Keluaran Dalam Negara Kasar (KDNK) oleh syarikat-syarikat bioteknologi serta 80 peratus graduan bioteknologi yang diiktiraf melalui program pentauliahan mikro dan 20 peratus graduan bioteknologi dalam program pasca siswazah.

Sementara itu, Ismail Sabri berkata penggubalan DBN 2.0 untuk tempoh sehingga 2030 itu kerana bioteknologi merupakan komponen penting dalam bioinovasi bagi memacu pembangunan negara dan harus dibangunkan bersama teknologi lain yang baru muncul dalam konteks Revolusi Perindustrian 4.0.

“Sebagai contoh, dalam bidang biomolekul dan biosistem, pembangunan dalam teknologi molekul telah membantu memberikan pemahaman yang lebih mendalam tentang proses biologi serta membolehkan perancangan terperinci untuk manfaat seluruh Keluarga Malaysia.

“Kerajaan berbangga kerana Malaysia diiktiraf di peringkat antarabangsa sebagai satu daripada 17 negara kepelbagaian mega berikutan terdapat sekurang-kurangnya 5,000 tumbuh-tumbuhan asli serta memiliki ekosistem marinnya sendiri.


PKPB di Melaka dan beberapa negeri bermula Jumaat

AYER KEROH 16 Feb. – Perintah Kawalan Pergerakan (PKP) 2.0 yang dikuatkuasakan di Melaka sebelum ini akan dilonggarkan kepada PKP Bersyarat (PKPB) bermula Jumaat ini hingga 4 Mac depan.

Selain Melaka, negeri lain yang dilonggarkan ialah Kedah, Perak, Negeri Sembilan, Melaka, Pahang, Terengganu, Kelantan, Wilayah Persekutuan Putrajaya, Wilayah Persekutuan Labuan dan Sabah, sementara Perlis kekal dengan PKP Pemulihan (PKPP).

Menurut Menteri Kanan (Keselamatan), Datuk Seri Ismail Sabri Yaakob, kelonggaran itu diberikan berikutan Kementerian Kesihatan Malaysia (KKM) menerusi penilaian risiko dan Jawatankuasa Teknikal memaklumkan pergerakan kes semasa COVID-19 di seluruh negara menunjukkan perubahan.

Bagaimanapun, empat lagi negeri iaitu Selangor, Wilayah Persekutuan Kuala Lumpur, Johor dan Pulau Pinang masih diletakkan di bawah PKP berikutan kes jangkitan harian yang direkodkan masih tinggi.

“Beberapa negeri selain Selangor, Wilayah Persekutuan Kuala Lumpur, Johor dan Pulau Pinang mula menunjukkan trend penurunan termasuk trend kes import (rentas negeri).

“Justeru, kerajaan menerusi sidang khas bersama Majlis Keselamatan Negara (MKN) hari ini bersetuju negeri Kedah, Perak, Negeri Sembilan, Melaka, Pahang, Terengganu, Kelantan, Wilayah Persekutuan Putrajaya, Wilayah Persekutuan Labuan dan Sabah dilonggarkan kepada PKPB dari 19 Februari hingga 4 Mac depan.

“Perlis adalah satu-satunya negeri yang kesnya sangat berkurangan dan cadangan daripada KKM untuk ditukarkan kepada PKPP,” katanya pada sidang media harian berkaitan COVID-19, hari ini.


Kerajaan mulakan perancangan pisahkan fungsi Peguam Negara dan Pendakwa Raya- Takiyuddin

KUALA LUMPUR 23 Julai – Kerajaan memulakan perancangan ke arah memisahkan fungsi Peguam Negara dan Pendakwa Raya bagi menjamin aspek keadilan dan memenuhi prinsip keluhuran undang-undang serta mengelakkan berlakunya percanggahan kepentingan.

Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan dalam kenyataan hari ini berkata, perkara itu akan ditambah baik melalui kajian perbandingan dengan negara lain, namun dengan kesesuaian sistem perundangan Malaysia.

Menurutnya, Kerajaan Persekutuan yang sentiasa terbuka dan bersedia mengambil langkah memelihara integriti serta kepercayaan awam terhadap badan perundangan termasuk Jabatan Peguam Negara dan seumpamanya.

“Kerajaan juga tiada halangan mempertimbangkan langkah mewujudkan Suruhanjaya Siasatan Diraja (RCI) sekiranya ada keperluan berdasarkan fakta, undang-undang dan juga langkah-langkah pihak tertentu yang boleh menimbulkan persoalan integriti dan keyakinan terhadap badan perundangan yang sepatutnya bertindak sebagai penasihat kepada kerajaan dalam aspek perundangan serta penjaga kepada keadilan jenayah,” katanya.

Terdahulu, Timbalan Yang Dipertua Dewan Rakyat Datuk Seri Azalina Othman dalam kenyataan melalui laman Facebooknya mencadangkan supaya ditubuhkan satu RCI pembaharuan Jabatan Peguam Negara, yang perlu melibatkan pakar-pakar perlembagaan.

Cadangan itu dikemukakan kerana beliau berpendapat perkembangan semasa menjejaskan kepercayaan masyarakat awam terhadap Jabatan Peguam Negara, dan jika tidak ditangani, secara tidak langsung ia akan menyumbang kepada kebuntuan politik, di samping menghalang usaha kerajaan membina keyakinan serta sokongan orang ramai bagi melawan pandemik COVID-19 dan memulihkan ekonomi.


JDT julang Piala Sumbangsih kali kelima berturut-turut

KUALA LUMPUR, 27 Feb – Johor Darul Ta’zim (JDT) menepati ramalan mengatasi Kuala Lumpur City (KL) City FC untuk menjulang Piala Sumbangsih buat kali kelima berturut-turut selepas mencatat kemenangan 3-0 di Stadium Sultan Ibrahim di Iskandar Puteri, Johor, malam tadi

Jaringan pemain tengah Muhamad Nazmi Faiz Mansor dan penyerang import baharu Fernando Forestieri masing-masing meletakkan JDT mendahului pada separuh masa pertama sebelum pemain gantian Mohd Afiq Fazail melengkapkan malam gemilang pasukan dengan gol ketiga pada penghujung perlawanan.

Kejayaan di laman sendiri itu menyaksikan skuad Harimau Selatan menjulang Piala Sultan Haji Ahmad Shah buat kali ketujuh dalam tempoh lapan musim sejak mula mendominasi saingan itu pada 2018.

JDT juga memahat sejarah tersendiri malam ini apabila muncul satu-satunya pasukan merekodkan pencapaian memenangi Piala Sumbangsih lima kali berturut-turut selepas mencipta hatrik pada edisi 2020 diikuti kejayaan musim 2021.

Bermain di hadapan penyokong sendiri di gelanggang keramat mereka, skuad bimbingan Benjamin Mora yang tewas kepada KL City FC di pentas final Piala Malaysia 2021 Disember lepas, memulakan aksi dengan garang apabila berjaya mencipta beberapa peluang berbahaya pada 10 minit pertama.

Dua percubaan berbahaya JDT hadir menerusi pemain import Leandro Velazquez dan Forestieri, namun rembatan dari luar masing-masing pada minit ketujuh dan kesembilan itu sedikit tersasar daripada pintu gol KL City FC yang dikawal pemain kebangsaan Filipina Kevin Ray Mendoza.

Selepas usaha memburu gol awal JDT menerusi hantaran-hantaran ke dalam kotak penalti dan rembatan dari luar kotak penalti gagal mendatangkan hasil, jaringan yang ditunggu-tunggu hadir pada minit ke-26 sekali gus menceriakan puluhan ribu penonton tuan rumah.

Gol terhasil apabila Muhamad Nazmi bijak menyelinap melepasi pertahanan lawan untuk membuat tandukan kemas, namun pujian harus diberikan kepada pemain sayap muda Arif Aiman Mohd Hanapi yang berjaya menggelecek Declan Lambert sebelum membuat hantaran cantik menggunakan kaki kiri.

Lima minit berselang giliran Forestieri merobek gawang KL City FC dengan melepaskan rembatan kaki kanan dari luar kotak penalti sekali gus menyaksikan bekas penyerang Udinese dan Watford berusia 32 tahun itu memperkenalkan dirinya kepada penyokong JDT dengan bergaya.

Ketinggalan 0-2, barisan pemain skuad kendalian Bojan Hodak mula hilang arah, namun masih gagal mencipta percubaan berbahaya dalam usaha mengejar kedudukan apabila setiap gerakan berjaya dipatahkan pasukan tuan rumah untuk kekal mendahului pada separuh masa pertama.

Bersambung babak kedua, KL City FC tampil lebih segar dengan berjaya melakukan percubaan tepat ke arah gawang lawan, namun tandukan pemain import baharu Kevin Koubemba pada minit ke-46 itu berjaya diselamatkan penjaga gol JDT yang juga kapten pasukan Mohd Farizal Marlias.

Enggan menyerah kalah, Hodak melakukan beberapa pertukaran antaranya membawa masuk penyerang Muhammad Hadin Azman dalam usaha memperbaiki mutu serangan pasukan yang tumpul tetapi percaturan itu gagal merampas penguasaan bola daripada JDT.

Di penghujung perlawanan, Ketua Pasukan KL City FC Paulo Josue terlepas peluang keemasan merapatkan kedudukan selepas tandukan lemahnya pada minit ke-84 berpunca dari sepakan percuma berjaya ditepis Mohd Farizal.

Justeru, JDT mengambil kesempatan untuk melakukan serangan balas yang menyaksikan Mohd Afiq menjadikan kedudukan 3-0 selepas melepaskan sepakan voli dari luar kotak penalti sekali gus mengesahkan kemenangan pasukan.

Dalam sidang akhbar selepas perlawanan, Mora memuji gaya permainan tenang dan berdisiplin anak buahnya sepanjang 90 minit perlawanan yang membuahkan kejayaan bermakna di awal musim.

“Mereka tahu apa yang perlu dilakukan, semangat juang, mentaliti kemenangan, mengatasi cabaran, menguasai bola. Kami tahu KL akan bertahan, kami sudah menganalisis … mereka hanya menunggu JDT melakukan kesilapan.

Sementara, Hodak berkata KL City memulakan perlawanan dalam keadaan kurang lancar dan anak buahnya bergelut dengan tekanan yang diberikan JDT. – BERNAMA


KPDNHEP Selangor rampas minyak masak bersubsidi bernilai hampir RM5,000 di Sepang

PUTRAJAYA, 24 Julai – Kementerian Perdagangan Dalam Negeri dan Hal Ehwal Pengguna (KPDNHEP) Selangor merampas 1,944 kilogram minyak masak bersubsidi bernilai RM4,860 dalam serbuan di sebuah pasar raya di Kota Warisan, Sepang, Jumaat lepas.

Pengarah Penguat kuasa KPDNHEP Azman Adam berkata dalam serbuan kira-kira pukul 10 pagi itu, pihaknya turut merampas beberapa resit berkaitan urus niaga minyak masak bersubsidi dari premis terbabit.

“Berdasarkan aduan orang awam, premis ini disyaki menyorok minyak masak bersubsidi peket daripada dijual kepada pelanggan serta wujud perlakuan tidak beretika iaitu penjualan bersyarat dan menyimpan sejumlah minyak masak bersubsidi di stor premis itu,” katanya dalam kenyataan di sini hari ini.

Katanya, premis terbabit telah dikenakan tindakan di bawah Seksyen 19, Akta Kawalan Bekalan (AKB) 1961 atas kesalahan meletakkan syarat-syarat yang menyalahi undang-undang semasa menjual barang kawalan.

Katanya, premis itu akan disiasat di bawah AKB 1961 berdasarkan Seksyen 16A (1)(b) atas keengganan menjual barangan berjadual dalam milikannya dengan kuantiti yang munasabah kepada pelanggan dalam urusan perniagaan serta Peraturan 13 (1) dan (2) Peraturan-Peraturan Kawalan Bekalan 1974 berkaitan penyelenggaraan buku stok bagi barangan berjadual oleh pemborong dan peruncit.

Jika sabit kesalahan di bawah Seksyen 22 (1) AKB 1961, Azman berkata penjual boleh didenda tidak melebihi RM1 juta bagi orang perseorangan atau penjara tidak melebihi tiga tahun atau kedua-duanya sekali.

Katanya, pengguna disarankan menyalurkan maklumat berkaitan perlakuan penyelewengan barangan subsidi melalui saluran rasmi seperti WhatsApp 019-2794317 dan 019-848 8000, portal eaduan.kpdnhep.gov.my, talian 1-800-886-800, portal [email protected], aplikasi Ez ADU dan Pusat Arahan Penguatkuasaan (ECC) 03-8882 6088.


APMM Tawau tahan pendatang tanpa izin positif COVID-19

TAWAU 28 Julai – Tiga daripada lima pendatang tanpa izin warga Indonesia yang ditahan Agensi Penguatkuasaan Maritim Malaysia (APMM) selepas cubaan menyusup masuk ke Tawau malam tadi, didapati positif COVID-19.

Pengarah Zon Maritim Tawau Kepten Maritim V. Siva Kumar berkata, lima pendatang haram itu berusia antara 15 hingga 58 tahun yang menaiki sebuah bot penumpang dari arah Indonesia, ditahan pada 11.45 malam di kedudukan dua batu nautika barat daya Tanjung Batu, Tawau.

“Hasil ujian saringan RTK Antigen mendapati tiga pendatang terbabit positif COVID-19 dan Kementerian Kesihatan (KKM) telah mengambil tindakan lanjut, KKM akan menyiasat serta memanggil semua kontak rapat dalam kes ini untuk ujian pengesanan COVID-19.

“Turut ditahan juragan bot warga tempatan berumur 17 tahun yang bertindak agresif dengan memecut laju bot selepas menyedari kehadiran bot peronda APMM hingga hilang kawalan dan bot terbalik, kesemua mereka diselamatkan,” katanya dalam kenyataan hari ini.

Beliau berkata, kesemua penumpang gagal mengemukakan sebarang dokumen pengenalan diri dan memberi alasan insiden bot terbalik menyebabkan kesemua dokumen jatuh ke laut.

Dalam pada itu, Siva Kumar berkata tangkapan itu hasil maklumat risikan mengenai bot penumpang tempatan yang menjalankan aktiviti membawa masuk pendatang haram melalui perairan Tawau.

Katanya, pemantauan melalui Op Cegah PATI Selatan COVID-19 oleh bot ronda Maritim Malaysia semalam mengesan bot penumpang tempatan itu yang bergerak dari arah sempadan perairan Indonesia-Malaysia menuju ke Tawau dalam keadaan mencurigakan.


‘Nak menipu konon, kan dah kena tahan’

KUANTAN 21 April. – Polis menahan dua penuntut wanita kolej swasta berusia 22 tahun kerana disyaki memalsukan borang rentas negeri untuk ke Pahang, pada Isnin lalu.

Ketua Polis Daerah Bentong Superintendan Zaiham Mohd Kahar berkata, kedua-dua suspek yang menaiki kenderaan sama ditahan di sekatan jalan raya selepas Plaza Tol Bentong, pada 6.45 petang selepas anggota bertugas meragui kesahihan borang dikemukakan mereka.

“Siasatan awal mempercayai cap dan tandatangan ketua balai yang meluluskan borang itu bagi perjalanan dari Kuala Lumpur ke Kuantan atas alasan menghadiri kelas adalah palsu yang dihasilkan dengan menggunakan mesin pengimbas.

“Polis turut menemukan salinan borang kosong dengan tandatangan palsu dikatakan milik ketua balai polis di telefon pintar seorang daripada suspek, yang dipercayai digunakan bagi menghasilkan borang rentas negeri itu,” katanya menerusi kenyataan di sini hari ini.

Beliau berkata kes itu disiasat mengikut Seksyen 468 Kanun Keseksaan kerana pemalsuan bagi maksud menipu serta Seksyen 471 kanun sama atas kesalahan menggunakan surat pemalsuan sebagai tulen yang memperuntukkan hukuman penjara maksimum tujuh tahun dan denda jika sabit kesalahan.


Ban pecah, tujuh sekeluarga dipindahkan di Tanjong Karang

SHAH ALAM, 6 Nov — Tujuh sekeluarga dipindahkan selepas rumah mereka dinaiki air susulan limpahan akibat ban pecah di sekitar Pekan Tanjong Karang, awal pagi tadi.

Pengarah Bomba Selangor Norazam Khamis berkata kesemua mangsa yang berusia dalam lingkungan empat hingga 70 tahun itu dipindahkan ke rumah jiran.

“Seramai lapan anggota termasuk pegawai dari Balai Bomba dan Penyelamat Tanjong Karang bergegas ke lokasi kejadian sebaik sahaja kami menerima panggilan kecemasan pada 4.07 pagi.

“Operasi pemindahan kemudiannya dilakukan bermula 5.25 pagi tadi melibatkan sebuah keluarga selepas rumah mereka dinaiki air,” katanya dalam kenyataan hari ini.


Pekebun didakwa edar lebih 841 kilogram dadah

Lee Kok Choong, 61, didakwa mengedar dadah itu di sebuah rumah di Taman Anggerik, di sini kira-kira 9 malam, 20 Ogos lepas.

Pertuduhan dikemukakan mengikut Seksyen 39B(1)(a) Akta Dadah Berbahaya 1952 dan boleh dihukum mengikut Seksyen 39B(2) akta sama yang memperuntukkan hukuman mati mandatori, jika sabit kesalahan.

Tiada pengakuan direkodkan selepas pertuduhan dibacakan di hadapan Majistret Qasiratul Jannah Usmani Othman kerana kes itu di bawah bidang kuasa Mahkamah Tinggi.

Media baru-baru ini melaporkan polis berjaya menumpaskan sindiket penyeludupan dadah antarabangsa dan pengedaran tempatan selepas merampas 841.06 kilogram syabu dianggar bernilai RM30.8 juta di sebuah rumah di sini pada 20 Ogos lepas.


Institusi pembiayaan jangan ambil masa lama bantu peniaga kecil

BANDA HILIR 21 Okt. – Institusi pembiayaan dinasihatkan jangan mengambil masa terlalu lama bagi memproses pembiayaan usahawan khususnya peniaga kecil di negara ini.

Pengerusi Majlis Pemulihan Negara (MPN) Tan Sri Muhyiddin Yassin berkata, perkara itu dianggap sebagai situasi luar biasa berikutan ramai peniaga berdepan kekangan selepas melakukan permohonan pembiayaan dengan syarat-syarat yang tidak perlu dikeluarkan agensi terlibat.


Malaysia pertimbang pemerolehan vaksin COVID-19 CanSino satu dos

PUTRAJAYA 8 Mac. – Malaysia mungkin akan meneruskan proses pemerolehan vaksin COVID-19 CanSino dari China yang merupakan vaksin satu dos, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata vaksin CanSino itu merupakan pilihan lebih baik daripada vaksin Johnson & Johnson, yang juga satu dos, memandangkan syarikat farmaseutikal Amerika Syarikat itu hanya dapat menghantar bekalan vaksin pada suku keempat tahun ini.

“…jadi kita akan percepatkan rundingan dengan CanSino supaya kita dapat vaksin satu dos dalam portfolio kita,” katanya pada sidang media bersama Menteri Kesihatan Datuk Seri Dr Adham Baba mengenai perkembangan Program Imunisasi COVID-19 Kebangsaan, di sini, hari ini.

Menurut laporan media, China melancarkan vaksin COVID-19 satu dos, Ad5-Ncov, yang merupakan vaksin vektor adenovirus dibangunkan secara kerjasama antara syarikat bioteknologi China CanSino Biologics dan sekumpulan penyelidik.

Malaysia setakat ini telah mendapat akses bekalan vaksin COVID-19 melalui fasiliti COVAX dan pembelian awal daripada lima pengeluar vaksin COVID-19 termasuk vaksin dua dos merangkumi vaksin syarikat Pfizer-BioNTech, AstraZeneca, Sinovac Life Sciences Co Ltd (Sinovac) serta CanSinoBIO, dan vaksin satu dos daripada Sputnik V.

Khairy yang juga Menteri Sains, Teknologi dan Inovasi berkata, Malaysia mungkin juga tidak akan meneruskan proses pemerolehan vaksin COVID-19 Johnson & Johnson dan perkara itu akan dimuktamadkan pada mesyuarat Khamis ini.

“Kita mungkin tidak meneruskannya. Mereka hanya dapat memberikan dua juta dos pada akhir tahun ini dan bagi kita, sudah terlambat,” katanya.

Beliau berkata kerajaan juga dalam usaha mengadakan rundingan untuk membawa masuk vaksin buatan Novavax dari Amerika Syarikat yang ujian klinikal dijalankan di United Kingdom mendapati vaksin dua dos itu mempunyai tahap keberkesanan sebanyak 89.3 peratus.

Khairy berkata setakat ini Malaysia telah menerima 520,650 dos vaksin Pfizer-BioNTech dan akan menerima bekalan tambahan vaksin itu pada 11 Mac ini.

Bagi vaksin Sinovac pula, 100,000 dos bekalan produk akhir vaksin dari Beijing itu akan diterima pada 15 Mac ini diikuti tambahan 100,000 dos produk akhir pada 19 Mac.

Pihak Berkuasa Kawalan Dadah (PBKD) pada 2 Mac meluluskan pendaftaran secara bersyarat bagi tiga vaksin COVID-19 untuk kegunaan semasa bencana iaitu COVID-19 Vaccine AstraZeneca Solution for Injection; CoronaVac Suspension for Injection – Sinovac; dan COMIRNATY Concentrate for Dispersion for Injection.

Sementara itu, Dr Adham yang ditanya sama ada telah menerima laporan mengenai kesan sampingan selepas suntikan vaksin COVID-19, berkata tiada kes serius dilaporkan berlaku dalam kalangan penerima vaksin.

Ditanya mengenai penerima vaksin dibenarkan ke luar negara, Dr Adham berkata KKM masih menunggu panduan terkini Pertubuhan Kesihatan Sedunia (WHO) untuk melihat tempoh yang sesuai untuk proses kuarantin.


Astro bakal hadapi cabaran selepas permintaan menyusut

KUALA LUMPUR 19 Jun – Penurunan dalam permintaan serta hasil langganan dan penangguhan acara sukan merupakan cabaran yang akan menyulitkan Astro bagi mendapat lonjakan pada tahun akan datang.

RHB dalam satu nota penyelidikan hari ini menjelaskan ia telah menurunkan unjuran pendapatan teras untuk tahun kewangan yang akan datang selepas menjangkakan penyusutan dalam hasil dari tahun ke tahunnya.

“Kami mejangkakan pendapatan teras tahun kewangan 2021 terus jatuh sebanyak 11 peratus berikutan penundaan kandungan sukan (Olimpik dan Euro 2020). Kos purata wajaran kami dinaikkan kepada 9.8 peratus berbanding sembilan peratus sebelumnya bagi mengira masuk premium berisiko tinggi yang terkait dengan pandemik serta perubahan dalam tingkah laku pelanggan,” katanya.

Sementara itu, Public Investment Bank berkata selepas Astro mencatatkan hasil yang lebih rendah dalam suku pertama (lebih rendah daripada jangkaan pasaran), badan pelaburan itu telah mengurangkan anggaran pendapatan tahun kewangan 2021 sehingga tahun kewangan 2023.

“Pandemik Covid-19 yang telah membawa impak yang tidak pernah berlaku telah menghasilkan separuh pertama yang sangat lemah. Bagaimanapun, kami berpendapat pendapatan mampu pulih secara beransur-ansur pada suku yang akan datang selepas ekonomi dibuka semula,” katanya.

“Kumpulan ini terus menjadi kegemaran kami memandangkan kemampuannya untuk memberi tindak balas yang pantas dalam menyesuaikan diri dengan normal baharu, pengoptimuman kos yang berterusan dan keupayaannya bagi merebut peluang dalam mewujudkan aliran pendapatan baharu melalui platform beli-belah, jalur lebar, OTT dan digital,” katanya.

Saham-saham Astro telah berada di bawah tekanan sejak semalam selepas pengumuman keputusan dan masih meneruskan momentum menurun, ia susut enam sen kepada 92 sen pada 11.05 pagi tadi dengan 11.17 juta saham didagangkan.


Pelajar SMK Nyalas pelajari teknologi kejuruteraan

DURIAN TUNGGAL 9 Jun – Pelajar Sekolah Menengah Kebangsaan (SMK) Nyalas diberi pendedahan teknologi bidang kejuruteraan dalam Revolusi Industri 4.0 (IR4.0) menerusi Program Sains, Teknologi, Kejurutereaan dan Matematik (STEM) ‘Bring Forward Technology To School 2022’.

Pengarah Program, Mohammad Rafi Omar berkata program itu juga memberi peluang dan pengalaman kepada pelajar terlibat khususnya yang berada di luar bandar untuk melihat dan merasai sendiri penggunaan teknologi terkini seperti 3D printer.

“Selain kit sistem Internet of Thing (IOT) dan prototaip yang dibawa khas dari Universiti Teknikal Malaysia Melaka (UTeM) yang memberi gambaran jelas mengenai bidang kejuruteraan serta laluan kerjaya sebagai jurutera kepada pelajar tersebut.

“Ini inisiatif UTeM untuk terus menjayakan aspirasi nasional dengan memperluaskan konsep dan memupuk minat pelajar sekolah terhadap bidang STEM secara komprehensif dan konsisten,” katanya dalam satu kenyataan media hari ini.

Hadir sama Penyelaras program STEM dan Hub IoT, Pusat Kolaborasi Industri dan Masyarakat (PKIM) UTeM, Dr Mohd Nazmin Maslan dan Guru Penolong Kanan Kokurikulum SMK Nyalas, Kushairi Taib @ Kamarudin. ini.

Pada program itu pelajar SMK Nyalas turut diberikan hadiah kerana berjaya menyertai pertandingan Sungai Kim Kim Clean Tech Competition yang dianjurkan PKIM UTeM.

Katanya berharap program itu akan diteruskan pada masa akan datang bagi memastikan mereka lebih holistik dan berfikiran kreatif di samping melahirkan lebih ramai pencipta teknologi berbanding pengguna teknologi.


12 individu ke Genting Highlands dikompaun RM5,000

KUANTAN 16 Sept – Hasrat 12 individu termasuk dua wanita untuk ke Genting Highlands bukan sahaja tidak kesampaian, malah mereka juga terpaksa membayar kompaun RM5,000 setiap seorang kerana merentas negeri tanpa kebenaran polis.

Ketua Polis Daerah Bentong, Superintendan Zaiham Mohd Kahar berkata, mereka yang berusia 20 hingga 58 tahun itu ditahan di sekatan jalan raya di Kilometer 17 Genting Highlands semalam, dan difahamkan bergerak dari Kuala Lumpur.

Zaiham juga mengingatkan tindakan tegas akan diambil terhadap mereka yang gagal mematuhi prosedur operasi standard (SOP) ditetapkan Majlis Keselamatan Negara (MKN) termasuk merentas negeri yang masih belum dibenarkan tanpa kelulusan.


MUFC kecundang lagi di laman sendiri

KELAB Bolasepak Melaka United (MUFC) pulang hampa tanpa sebarang mata di hadapan 690 penyokong sendiri apabila ditundukkan Selangor FC, 2-3, dalam aksi sebentar tadi.

Bekas penyerang import skuad Hang Tuah Ifedayo Olusegun menjadi duri dalam daging buat MUFC apabila menjaringkan dua gol buat Selangor FC di separuh masa kedua sebelum Muhammad Syahmi Safari menjaringkan gol kemenangan pada lewat permainan.

Dalam aksi di di Stadium Hang Jebat itu, pelawat terlebih dahulu menguji gawang yang dikawal Khairul Fahmi Che Mat menerusi Ahmad Danial Ahmad Asri, namun percubaannya sedikit tersasar.

Pada minit ke-24 giliran MUFC pula memperoleh peluang menerusi Ahmad Syamim Yahya melakukan rembatan leret ke arah gol, namun ia dapat dibaca penjaga gol Selangor yang sempat menepis bola berkenaan.

Sedang aksi dilihat bakal berakhir seri tanpa jaringan sebelum rehat babak pertama, MUFC dihadiahkan sepakan penalti susulan tindakan keras pertahanan pelawat, Jordan Ayimbila menjatuhkan S Kumaahran.

Bersambung di babak kedua, Selangor FC tidak menunggu lama untuk menyamakan kedudukan hasil jaringan Ifedayo yang bijak mencuri peluang dalam aksi kucar-kacir di dalam kotak penalti tuan rumah.

MUFC yang tersentak kembali memperkemaskan kedudukan dan hasilnya mereka sekali lagi di depan pada minit ke-58 hasil jaringan Ahmad Syamim yang menanduk masuk bola hantaran Kumaahran berpunca daripada sepakan penjuru.

Namun, kegembiraan itu tidak dapat bertahan lama apabila Selangor FC kembali menyamakan kedudukan 12 minit selepas itu sekali lagi menerusi Ifedayo.

Berbaki dua minit masa sebenar perlawanan, Selangor FC berjaya memperoleh gol kemenangan hasil jaringan pemain gantian Muhammad Syahmi Safari yang berjaya merembat deras bola menewaskan Khairul Fahmi dan keputusan itu kekal selepas pengadil perlawanan Hamdan Awang meniupkan wisel penamat.


Imbasan MySejahtera tidak lagi diwajibkan – Khairy

PUTRAJAYA 27 April – Imbasan kod QR MySejahtera tidak diwajibkan apabila masuk premis atau tempat-tempat awam, kata Menteri Kesihatan Khairy Jamaludin.


Pelancongan MICE bantu tingkat tempahan hotel Melaka

AYER KEROH 20 April – Pelancongan membabitkan penganjuran Mesyuarat, Insentif, Persidangan dan Pameran (MICE) akan diperkasakan di Melaka, kata Exco Pelancongan, Warisan, Seni dan Budaya negeri, Datuk Abdul Razak Abdul Rahman.

“Kita melihat tempahan hotel oleh pelancong pada hujung minggu cukup memberangsangkan, jadi kita pastikan penganjuran MICE pada hari biasa akan membantu tempahan bilik hotel dengan lebih konsisten,” katanya.

Beliau berkata demikian pada sidang media selepas merasmikan TIC Mobile dan Edaran Pek Kuih Raya Kepada Pelancong di Lebuh Ayer Keroh, di sini, malam tadi.

Hadir sama, Setiausaha Kerajaan Negeri, Datuk Wira Zaidi Johari; Timbalan Setiausaha Kerajaan Negeri (Pembangunan), Badaruddin Mohd Kassim; Timbalan Exco Pelancongan, Warisan, Seni dan Budaya negeri Datuk Zaidi Attan dan Pengurus Besar Bahagian Promosi Pelancongan (BPP) Melaka, Sa’ari Basiron.